Исломий Инқилоб муаззам раҳбари Франция ёшларига мурожаат йўлладилар - Parstoday\nоктябр 29, 2020 15:36 Asia/Tashkent\nИсломий Инқилоби муаззам раҳбари йўллаган ўз паёмларида Франция ёшларидан нима учун ислом дини азиз Пайғамбари (с)-га нисбатан ҳақоратни қўллаб-қувватлайди ва уни сўз эркинлиги деб билади деб сўрашни сўрадилар.\nОятуллоҳ Хоманаий ҳазратлари чоршанба куни кечқурун ушбу паёмларида, Франция ёшларига хитоб айлаб, шундай дедилар: "президентингиздан сўранг, нега у Худонинг пайғамбарини ҳақорат қилишни қўллаб -қувватлайди ва буни сўз эркинлиги деб билади? Буюк, порлоқ ва муқаддас шахсиятларга нисбатан ҳақорат қилиш бу сўз эркинлигини англатади-ми? Бу ахмоқона иш уни президент қилиб сайлаган миллат виждонини ҳақорат қилиш эмас -ми? "\nИсломий Инқилоб муаззам раҳбари Франция ёшларига берган бошқа саволда нима учун халокотга нисбатан шак-шубҳа келтириш жиноят ҳисобланади?. Агар бирон киши бу ҳақда бирон нарса ёзса, нима учун қамоққа олинади? Аммо ислом дини азиз Пайғамбари (с)-га нисбатан ҳақорат қилиш сўз эркинлигини англатади? -деб таъкидладилар.\nИслом дини азиз Пайғамбари(с)-га нисбатан нашр этилган карикатурани қўллаб-қувватлашда Франция президенти Эммануэл Макроннинг берган изҳороти дунё бўйлаб мусулмонларнинг ғазабланишлари сабабига айланди. Ислом дини азиз Пайғамбари(с)-га нисбатан ҳаворат бир неча марта Францияда сўз эркинлиги остида такрорланган.\nАйрим Ғарб мамлакатлари, айниқса Франция сўз эркинлиги ва демократия доирасида ўз сиёсатлари ва манфаатларини амалга оширишмоқда. Ғарбда ислом динидан қурқитиш жараёни Франция томонидан тарҳиб ва ташвиқ этилмоқда. Аммо ислом мубин дини тинчлик, раҳмат ва дўстлик динидир.\nИслом дини азиз Пайғамбари (с) мусулмонлар ўртасидаги ваҳдат ва бирликнинг науқтасидир ва бошқа иллоҳий динлар ҳам ул ҳазратни ҳурмат-эҳтиром қилидилар. Турли иллоҳий динларга ҳурмат-эҳтиром зоҳир этиш одамлар ўртасида ишонч, меҳр-муҳаббат ва тинчликнинг кучайиши сабабига айланади.\nИфротгарчилик ҳарбир мазҳаб ва динда маҳкум этилади. Аммо бундай хатти-ҳаракат Франция ҳукуматининг сиёсий манфаатларини илгари суриш воситаси сифатида ишлатилмаслиги керак.\nСўз эркинлиги баҳонаси билан ислом дини азиз Пайғамбари (с)-ни Франция президентининг ҳақорат қилиши оқлаб бўлмайдиган ҳаракатдир ва турли динлар ўртасида ҳамжиҳатлик ва тинчлик ўрнатилишига кўмак бермайди.\nШу муносабат билан Ироқ ва дунёдаги Халдей черкови руҳонийси кардинал Мар Луис Рафаэл Сако чоршанба куни қилган ўз баёнотида, барча динлар нафрат ва зўравонликни тарғиб қилмаслик, одамлар орасида севги,тинчлик, ҳамкорлик ва ишончнинг манбаи бўлиши кераклигини таъкидлади.\nФранция президентининг мусулмонларга нисбатан хитти-ҳаракатлари бирон бир дин томонидан маъқулланмаган ва ҳатто дунёда хавотирланиш сабабига айланмоқда. Макроннинг Франция президенти сифатида, сўз эркинлигидан икки томонлама фойдаланиши, унга овоз берган миллатга нисбатан ҳурматсизликдир, чунки сўз эркинлиги бошқа динларни ҳақорат қилишни англатмайди.\nҚизиғи шундаки, Франция президентининг Charlie Hebdo-нинг ҳақоратли карикатурасини нашр этишга уринишидан ҳимоя қилиши, худди шу француз жамиятида кимдир "Holokost" каби баъзи тарихий масалаларда шубҳа туғдирса, судга тортилади.\nҒарб жамиятида, айниқса Францияда бундай иккиламчилик ҳукмрон ёндошув бўлиб келган ва ушбу сиёсат асосида айрим Ғарб мамлакатлари ислом дунёсига нисбатан ўз стратегияларини белгилаб олишганким, исломофобия унинг асосий принципидир.\nЭроннинг биринчи вице-президенти ва Жанубий Кореянинг Бош вазири Теҳронда мулоқот қилишди\nVideo | Монреал аҳолиси коронавирус чекловларига эътироз қилишди (видео)


Руслан Мельзиддинов камида иккинчи даврадан майдонга тушади / CHAMPIONAT.asia\n15:14Дунёнинг энг кўп маош олувчи дарвозабонлари (топ-10) 4 15:02Назорат учрашуви. "Қизилқум" - "Динамо" 3:3 ёхуд Шарофутдиновдан хет-трик 6 15:02Ўзбекистон U-23 - Жанубий Корея U-23. Асосий таркиблар маълум 78 14:37"Барселона" ҳимоячиси "Севилья"га ўтмаслиги мумкин 7 14:30Спортчилар ижтимоий тармоқларда 2 14:12"Манчестер Юнайтед" Алексис Санчесни қандай таништирди? ФОТОГАЛЕРЕЯ 18 14:10Дилшод Андаев: “Жанубий Корея билан ўйинда ҳам йигитларимиздан ғалаба кутяпмиз” 5 14:04"Реал" АПЛ клуби дарвозабонини харид қилмоқчи. У де Хеа эмас 16 13:51"Барселона" футболчиларининг товон пули қанча? 16 13:35Рустам Ашурматов: "Япония ҳамда Корея ҳар хил услубга эга жамоалар" 16 13:24Olamsport: "Uzbek Tigers"нинг Кубага борадиган таркибида ўзгариш, боксчимиз шу ҳафта АҚШда навбатдаги жангини ўтказади 0 13:03ПСЖни таслим қилган "Лион" 17 ёшли ўйинчини харид қилди + ФОТО 3 12:57ЛаЛига. 9та пенальти тепилган 20-турда "Қироллик клуби" ўзига келди (тур шарҳи) 9 12:32"Манчестер Юнайтед"нинг 7-рақамлари + ФОТО 34 12:13"Металлург" 4 нафар футболчи билан шартнома имзолади 10\nРуслан Мельзиддинов камида иккинчи даврадан майдонга тушади\nЖорий мавсум "Нефтчи"га қайтган Руслан Мельзиддинов охирги пайтларда жамоа сафида кўриниш бераётгани йўқ.\nОлинган маълумотларга кўра, футболчи жароҳат олиб сафдан чиққан. Мельзиддиновнинг оёғига гипс қўйилган. Шу боис футболчи энди камида бир ойни майдон ташқарисида ўтказади. Айтишларича Руслан "Нефтчи"га энди камида иккинчи даврадан бошлаб ёрдам бериши мумкин.\nАйтиш лозимки, фарғоналиклар бу йилги мавсумда жароҳатлар билан боғлиқ муаммога дуч келишмоқда. Боиси ундан олдин Леван Гвазава билан Александру Оника ҳам айнан жароҳат туфайли бир нечта ўйинларда "Нефтчи"га ёрдам бера олмади. Яна бир тажрибали футболчи Азиз Алижонов ҳам маълум муддатлик муолажалардан сўнг яна умумий гуруҳ билан машғулотларда иштирок эта бошлади.


3(NT): Заифга яқин, мозаик тарқалган, кам сонли тур.\nУстюрт ясси текислиги, Ғарбий Помир-Олой тоғ этаклари. Ўзбекистондан ташқарида: Қозоғистон, Туркманистон, Тожикистон, Уммон, Эрон, Афғонистон, Покистон ғарби. Ҳинд д. воҳасида (Покистон) – бошқа кенжа тури.\nТупроқли чўллар, тоғ этаклари, воҳалар.\nДоимо кам бўлган. Ҳозирда сони бир неча мингдан ошмайди, айрим жойларда қисқариб бормоқда.\nМарт-октябрда тунлари фаол, кундузи кемирувчилар ва тошбақалар уяларига беркинади, ўша ерда қишлайди ҳам. Март-апрелда жуфтлашади, май ойида болалайди (2-5). Болалари июлда илк бор уясидан чиқади, қишловдан сўнг жинсий вояга етади. Ҳашаротлар, судралиб юрувчилар, серсув мевалар, ўлаксалар билан озиқланади.\nЧўл зоналарида қўриқ ерларнинг ўзлаштирилиши, айниқса, шудгорлаш ва суғориш.\nОвлаш тақиқланган. Нурота ва Зомин қўриқхоналарида ҳамда Қуйи Амударё биосфера резерватида муҳофаза остига олинган.


Киевда бедарак йўқолган туркманистонлик талаба қизнинг жасадини қидириш давом этмоқда (видео)\nҚутқарувчилар Киевда бедарак йўқолган туркманистонлик талаба Муқаддас Насирлаеванинг жасадини қидиришни давом эттирмоқда. Дастлабки версияга кўра, қиз университетдаги муаммо сабабли ўзини дарёдан ташлаган. Киев прокуратураси ўз жонига қасд қилишга олиб келиш моддаси бўйича жиноий иш қўзғади.\nТиббиёт университети раҳбарияти гумон қилинмоқда. Бедарак йўқолган куни Муқаддас мулоқотда бўлган декан ўринбосари мансабидан четлаштирилди. Киев прокуратураси 30 январь куни Муқаддас Насирлаева университетдан чиқиб метрога тушгани ва ўзини Днепр дарёсига ташлаганини тасдиқлади. Бу ҳодиса кузатув камераларида акс этган.\n«Биз барча имкониятларнинг вариантларини, барча чуқурликларни кўриб чиқдик,– афсуски ҳеч нарса топмадик», – дейди Украина фавқулотда вазиятлар Давлат қутқарув хизмати бошлиғи ўринбосари Юрий Билецкий.\nДушанба куни кечқурун қизнинг рюкзаки топилди – оқим уни қирғоққа чиқариб ташлаган эди. Талабанинг оиласининг фикрича, университетда қизни ўз жонига қасд қилишига сабабчи бўлишган ,у ерда қиз тиш шифокорига ўқирди. Муқаддаснинг виза муддати тугаган бўлиб, ўз вақтида муддатни узайтиришмаган, шу сабабли у мамлакатга ноқонуний яшаб турган. Шунга қарамай у маърузаларга қатнаб турган ва сессияларни топширган.\nҚиз деканатга талабалар визасини узайтиришга ёрдам беришларини сўраб мурожаат қилганидан кейин университетда можаро чиқди. «Қўлида йиртилган ариза бўлган ҳолда йиғлаб чиққан – у (проректор – НВ) унинг аризасини ўқиб ҳам кўрмаган, имзо чекмаслигини айтиб аризани қайтариб берган», – дейди Насирлаевлар оиласининг адвокати Ровшанбек Розметов.\nМуқаддаснинг оиласининг мавқеини адвокат ифода қилмоқда – ота оналар Туркманистондан Киевга етиб келишди, бироқ журналистлар билан мулоқот қилишни исташмаяпти. Душанба куни Тимохина мансабидан озод этилди. Университетда ички суриштирув олиб борилаётганини айтишмоқда.\nКиев прокуратураси ҳақиқатан ҳам қизнинг ўз жонига қасд қилишига университет сабабчи бўлган ёки бўлмаганлигини ўрганмоқда.


ИҚТИСОДИЁТ РИВОЖИ - Ўзбекистон овози газетаси\nхалқимиз фаровонлигига хизмат қилади\nДунёнинг кўплаб халқаро ташкилотлари хулосаси ёки таниқли мутахассислар фикрларига қарасангиз, ер шарининг барча ҳудудларини қамраб олган молиявий-иқтисодий инқироз ҳали ҳамон давом этмоқда. Лекин шунга қарамай, Ўзбекистон иқтисодиёти барқарор ривожланиб бораётгани эътироф этилмоқда.\nҚорақалпоғистон Республикасида ҳам ижтимоий-иқтисодий ривожлантириш дастурларининг ҳаётга жорий этилиши натижасида макроиқтисодий кўрсаткичларнинг юқори суръатлари таъминланмоқда. Буни Оролбўйи ҳудудида ўтган йили ялпи ҳудудий маҳсулот ҳажми 8,4 фоизга, саноат 10,3 фоизга, истеъмол товарлари ишлаб чиқариш 12 фоизга, қишлоқ хўжалиги 6,1 фоизга, қурилиш 9,7 фоизга, чакана савдо товар айланмаси 14,1 фоизга ўсганидан ҳам кўриш мумкин.\nҚолаверса, ҳудудда кичик бизнесни қўллаб-қувватлаш натижасида, бу соҳа вакилларининг ялпи ҳудудий маҳсулотдаги улуши йилдан-йилга ортиб бормоқда. Биргина мисол: агар, 2007 йилда ялпи ҳудудий маҳсулотда соҳа вакилларининг улуши 55,7 фоизни ташкил этган бўлса, 2014 йилда ушбу кўрсаткич 65,4 фоизга тенг бўлди.\nШубҳасиз, янги иш ўринлари яратиш, аҳоли турмуш фаровонлиги ошишида саноат, қишлоқ-хўжалиги, шунингдек, хизмат кўрсатиш ва сервисни ривожлантириш муҳим омиллардан ҳисобланади. Хусусан, «2013-2015 йилларда Қорақалпоғистон Республикасини ижтимоий-иқтисодий ривожлантириш дастури» ишлаб чиқилди. Унга кўра, ўтган йили қорақалпоқ заминида 1839 та лойиҳа муваффақиятли амалга оширилиб, 132 миллиард сўм ва 6,3 миллион доллар миқдорида инвестиция жалб этилди. Натижада Оролбўйи ҳудудида 10 мингдан ортиқ янги иш ўринлари барпо этилди.\nАлбатта, бундай ижобий ютуқларга эришишда, банк тизимида олиб борилган ислоҳотларнинг муносиб ўрни бор. Айниқса, ўтган йили Марказий банк қайта молиялаш ставкасининг 12 фоиздан 10 фоизга, тижорат банкларининг кредитлар бўйича фоиз ставкасининг ҳам шунга мос равишда камайтирилиши муҳим аҳамиятга эга бўлди. Хусусан, тижорат банклари томонидан 2014 йилда 5327 та кичик бизнес ва хусусий тадбиркорлик субъектларига жами 364,0 миллиард сўмлик кредит маблағлари ажратилгани ва бу 2013 йилга нисбатан 134,1 фоизга ошгани фикримизнинг яққол тасдиғидир. Кредитнинг 20,8 фоизи саноатга, 27,8 фоизи қурилишга, 5,0 фоизи транспорт ва алоқага, 11,2 фоизи қишлоқ хўжалигига, 12,0 фоизи савдога, 18,8 фоизи хизмат кўрсатиш ва 4,4 фоизи бошқа тармоқларга йўналтирилди.\nАмалга оширилаётган ушбу ижобий янгиланишлар, Давлатимиз раҳбари томонидан белгилаб берилган иқтисодий ислоҳотларнинг энг муҳим йўналишлари ва устувор вазифалар сифатида, саноатда замонавий технологияларли қўшимча қувватларни ишга тушириш, инвестиция жараёнини такомиллаштириш, ишлаб чиқаришни техник ва технологик жиҳатдан янгилаш ҳамда тўлақонли рақобат муҳитини шакллантиришга замин яратди. Жумладан, «Тахиатош Иссиқлиқ Электр станцияси»да 2013 — 2020 йилларда қиймати 695,3 миллион долларлик инвестиция киритиш ҳисобига, қўшимча қуввати 230-280 МВт бўлган 2 та буғ-газ қурилмаси бунёд этилмоқда. 2014 йилда бу ишларга дастлабки 4,8 миллион доллар миқдоридаги инвестиция йўналтирилди. Натижада мазкур объектлар фойдаланишга топширилгач, станцияда белгиланган қувват 730 МВтдан 930 МВтга кўпайиши, электр энергиясининг ишлаб чиқариш қуввати 3,1 миллиард КВтс дан 5,4 КВтс гача кўтарилиши ва йилига 488,6 миллион куб метр табиий газ иқтисод қилиниши кўзда тутилмоқда.\nБундай ижобий янгиланишларни озиқ-овқат соҳасида ҳам кўриш мумкин. Чунончи, «Турон-Хўжайли» АЖда 200 миллион сўмлик инвестиция жалб этилиши туфайли дистирланган ёғли кислота ишлаб чиқариш линияси ишга туширилди. Корхонага 25,2 минг долларлик конденсатотвод ускуналари ўрнатилди. «Беруний Ёғгар» АЖда 129,0 минг долларлик лойиҳа амалга оширилиши натижасида бир кеча-кундузда 10 тонна экстрация ёғини тозаловчи ускуналар ўрнатилди.\nКимё саноатининг гигант қувватларидан ҳисобланган «Қўнғирот сода заводи»да (қўшимча 100 минг тонна) кальцийланган сода ишлаб чиқариш лойиҳаси учун ўтган йили 25,1 млн. доллар миқдорида инвестиция ўзлаштирилди.\nСаноат кооперацияси асосида тайёр маҳсулотлар, бутловчи буюмлар ва материаллар ишлаб чиқаришни маҳаллийлаштиришни янада чуқурлаштириш бўйича тегишли қарорга мувофиқ, Хўжайли туманидаги «Нурбек Оқ Олтин» ҲК корхонасида аккумулятор, Қораўзак туманидаги «Қорақалпақ Верми Инвест» МЧЖ корхонасида вермикулит концентрати ишлаб чиқариш лойиҳалари киритилди. Ушбу дастурга кўра, «Қорақалпақ Верми Инвест» масъулияти чекланган жамиятида 2014 йилда 710 миллион сўмлик 420 тонна вермикулит концентрати, «Нурбек Оқ Олтин» корхонасида эса, бир минг дона аккумлятор ишлаб чиқарилди.\nБундан ташқари, 2015-2019 йилларга мўлжалланган маҳаллийлаштириш дастурига асосан, яна 3 та лойиҳа – Хўжайли туманидаги «Каракалпакстеклотар» корхонасида ҳар хил сиғимдаги шиша идишлар, Элликқалъа туманидаги «Элрози нур» корхонасида вермикулит концентратидан брикет маҳсулотлари ва Нукус шаҳридаги «TIDY VITA» корхонасида синтетик кир ювиш маҳсулотлари ишлаб чиқаришни йўлга қўйиш борасида ишлар олиб борилмоқда. Ушбу мақсадлар учун 2014 йилда Қорақалпоғистон Республикасида қарийб 4 триллион сўмлик инвестиция жалб этилди. Бу 2013 йилга нисбатан 143,4 фоизга кўп, дегани.\nДавлат дастурлари асосида амалга оширилаётган бу ислоҳотлардан кўзланган асосий мақсад — янги иш ўринлари яратиш, бандликни таъминлаш, аҳоли турмуш даражасини юксалтиришдир.\nҚорақалпоғистон Республикаси Иқтисодиёт вазири.


18:00 / 27 июнь 15342 pdf Ўқиш режими + -\n«Тонга қасам. (Зулҳижжа ойидаги аввалги) ўн кечага қасам. Жуфт ва тоққа қасам» (Фажр 1-3 оятлар). «Жуфтга қасам» даги «жуфт»дан мурод, зулҳижжа ойининг ўнинчи куни, «тоқ»дан мурод эса тўққизинчи кунидир (Баёнул Қуръон, 12 - бет).\n«Дуррул мансур»да бир неча санадлар билан ривоятлар келтирилган бўлиб, унда Набий соллаллоҳу алайҳи васаллам оятдаги «ўн кечага қасам»дан зулҳижжанинг ўн куни, «тоқ»дан эса, зулҳижжанинг тўққизинчи куни, «жуфт»дан эса, зулҳижжанинг ўнинчи куни ирода қилинган, деганлар (Хитоботул аҳком, 146 бет).\nعن أبي هريرة رضي الله عنه أنَّ النبي صلى الله عليه وسلم قال "ما مِنْ أيام أحَبُّ إلى الله أن يُتعبَّدَ له فيها من عَشْرِ ذي الحجة ، يَعْدِلُ صيامُ كل يوم منها بصيام سنة ، وقيامُ كلِّ ليلة منها بقيام لَيْلةِ القَدْر"\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Ибодат қилинадиган бирор кун зул ҳижжанинг ўн кунидан Аллоҳ таолога маҳбуб эмас. Ундаги ҳар бир куннинг рўзаси бир йилга баробардир. Ундаги ҳар бир кечада туриш қадр кечасида туришга баробардир» (Термизий ва Ибн Можа ривоятлари).\nعَنِ ابْنِ عَبَّاسٍ، قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: " مَا مِنْ أَيَّامٍ أَفْضَلُ عِنْدَ اللهِ وَلَا الْعَمَلُ فِيهِنَّ أَحَبُّ إِلَى اللهِ عَزَّ وَجَلَّ مِنْ هَذِهِ الْأَيَّامِ الْعَشْرِ، فَأَكْثِرُوا فِيهِنَّ مِنَ التَّهْلِيلِ وَالتَّكْبِيرِ، فَإِنَّهَا أَيَّامُ التَّهْلِيلِ وَالتَّكْبِيرِ وَذِكْرِ اللهِ، وَإِنَّ صِيَامَ يَوْمٍ مِنْهَا يَعْدِلُ بِصِيَامِ سَنَةٍ، وَالْعَمَلَ فِيهِنَّ يُضَاعَفُ سَبْعمِائَةِ ضِعْفٍ\n«Расулуллоҳ соллаллоҳу алайҳи васаллам: «Аллоҳ таоло наздида бирор кун ва у(кун)лардаги амал ушбу ўн кун (ва уларда қилинган амал)дан афзал (ва) Аллоҳ азза ва жаллага суюкли эмас. Бас, у(кун)ларда таҳлил ва такбирни кўпайтиринглар. Чунки, у(кун)лар таҳлил, такбир ва Аллоҳ таолога зикр (айтиладиган) кунлардир ва у(кунлар)дан бир кунининг рўзаси бир йилги рўзага баробардир. У(кун)ларда қилинган амал етти юз баробарга баробар бўлади» (Дурри мансур, Хитоботул аҳком).\nУшбу ўн куннинг фазилати борасида жуда кўплаб ҳадислар ворид бўлган, аммо бу ерда улардан бир нечтасини келтириш билан кифояланилди. Юқоридаги ҳадислардан зул ҳижжанинг дастлабки кунидан тўққизинчи кунига қадар турли ибодатлар билан машғул бўлиб, кундузларини рўза билан, кечаларини эса, бедо ўтказишга ҳаракат қилиш лозим эканлиги келиб чиқади. Бу кунлар орасида тўққизинчи кунда тутилган рўза энг аҳамиятли ва фазилатли ҳисобланади. Бу ҳақда қуйида маълумотлар келтирилади. Икки ийд кечаларининг фазилати Олимлар зулҳижжанинг аввалги ўн куни афзалми, ёки Рамазон ойининг охирги ўн куни афзалми, деган савол борасида ихтилоф қилганлар. Абдулҳақ Деҳлавий раҳматуллоҳи алайҳ: “Мухтор қавлга кўра зулҳижжанинг аввалги ўн кунининг кундузи, Рамазон ойининг охирги ўн кунининг кечаси афзал ҳисобланади. Валлоҳу аълам” деганлар.\nعَنْ أَبِي أُمَامَةَ رضي الله عنه عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ: مَنْ قَامَ لَيْلَتَيْ الْعِيدَيْنِ مُحْتَسِبًا لِلَّهِ لَمْ يَمُتْ قَلْبُهُ يَوْمَ تَمُوتُ الْقُلُوبُ\n«Набий соллаллоҳу алайҳи васаллам: «Кимки икки ийд кечасини савоб талаб қилган ҳолатда бедор ўтказса, қалблар ўладиган кунда унинг қалби ўлмайди», дедилар» (Ибн Можа ривояти).\nعَنِ ابْنِ عَبَّاسٍ رضي الله عنه قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: " مَا مِنْ أَيَّامٍ أَفْضَلُ عِنْدَ اللهِ وَلَا الْعَمَلُ فِيهِنَّ أَحَبُّ إِلَى اللهِ عَزَّ وَجَلَّ مِنْ هَذِهِ الْأَيَّامِ الْعَشْرِ، فَأَكْثِرُوا فِيهِنَّ مِنَ التَّهْلِيلِ وَالتَّكْبِيرِ، فَإِنَّهَا أَيَّامُ التَّهْلِيلِ وَالتَّكْبِيرِ وَذِكْرِ اللهِ، وَإِنَّ صِيَامَ يَوْمٍ مِنْهَا يَعْدِلُ بِصِيَامِ سَنَةٍ، وَالْعَمَلَ فِيهِنَّ يُضَاعَفُ سَبْعمِائَةِ ضِعْفٍ\nУшбу ҳадиси шарифдан зулҳижжанинг дастлабки ўн кунида такбир ва таҳлилни кўпайтириш маҳбуб амал эканлиги билинади. Лекин, тўққизинчи зулҳижжанинг бомдод намозидан то ўн учинчи куннинг аср намозигача баланд овоз билан бир маротаба такбир айтиш зарурийдир.\n«Али Розияллоҳу анҳу арафа куни бомдод намозидан кейин то охирги ташриқ кунининг аср намозигача ва аср намозидан кейин ҳам такбир айтар эдилар» (Мусаннафи Абу Шайба).\nМуқим киши зулҳижжанинг тўққизинчи куни бомдод намозидан, ўн учинчи кунининг аср намозигача жамоат билан, такбири ташриқни бир маротаба айтиши вожибдир. Аммо мусофир, ёлғиз намоз ўқувчи ва аёлларга вожиб эмас. Лекин буларнинги барчаси такбири ташриқни айтишлари вожиб деган уламолар ҳам мавжуд. Шунинг учун юқоридагилар ҳам такбири ташриқни айтишлари яхшидир. Такбири ташриқ лафзлари қуйидагилар:\nМаъноси: Аллоҳ буюкдир, Аллоҳ буюкдир. Аллоҳ таолодан ўзга илоҳ йўқдир. Аллоҳ буюкдир, Аллоҳ буюкдир ва ҳам Аллоҳ таоло учундир. Ташриқ кунларида қолдирган намозини қазосини адо қилаётган пайтда, саломдан кейин такбир айтишлиги лозим. Арафа кунининг рўзаси\nعَنْ عَائِشَةَ، قَالَتْ: كَانَ رَسُولُ اللهِ صَلَّى اللَّهُ عَلَيْهِ وَسَلَّمَ يَقُولُ: صِيَامُ يَوْمِ عَرَفَةَ كَصِيَامِ أَلْفِ يَوْمٍ\n«Расулуллоҳ соллаллоҳу алайҳи васаллам: «Арафа кунининг рўзаси минг куннинг рўзаси кабидир», дедилар» (Шуабул иймон).\nعَنْ أَبِى قَتَادَةَ عَنِ النَّبِىِّ -صلى الله عليه وسلم- قَالَ : صَوْمُ عَرَفَةَ كَفَّارَةُ سَنَتَيْنِ سَنَةٍ قَبْلَهُ وَسَنَةٍ بَعْدَهُ\n«Набий соллаллоҳу алайҳи васаллам: «Арафа кунининг рўзаси икки йилга каффоратдир: ундан олдинги ва ундан кейинги йилга» (Байҳақий ривояти).\n«Набий соллаллоҳу алайҳи васаллам: «Арафа кунининг рўзаси сабабли Аллоҳ таоло ундан олдинги бир йил ва ундан кейинги бир йилни каффорат қилишини умид қиламан дедилар» (Термизий ривояти).\nЗулҳижжанинг тўққизинчи куни, яъни арафа куни рўза тутиш улкан савобларга сабаб бўлади. У сабабли бир йил олдинги ва бир йил кейинги гуноҳлар кечирилади. Агар зулҳижжа ойини дастлабки кунларидан то тўққизинчи кунига қадар рўза тутилса, нур устига аъло нур бўлади Зулҳижжанинг ўнинчи кунидан ўн учинчи кунигача, яъни тўрт кун рўза тутиш харомдир. Шу боис дастлабки тўққиз кунда рўза тутиш фазилатлидир. Хожилар учун арафа кунининг рўзаси Савол: Арафотда вуқуф қилаётган хожилар арафа кунининг рўзасини тутишлари жоизми,ёки жоиз эмасми? Термизий раҳматуллоҳи алайҳ Набий соллаллоҳу алайҳи васаллам арафа куни рўза тутмаганликларини нақл қилганлар. Баъзи уламолар эса, арафа куни ҳожилар ҳам рўза тутишлари жоиз дейдилар. Бу масалани таҳқиқи қандай бўлади? Жавоб: Ҳожилар арафа кунининг рўзасини тутганликлари сабабли заиф бўлиб қолишлари мумкин бўлса, у куннинг рўзасини тутишлари макруҳдир. Аксинча бўлса, рўза тутишлари мустаҳабдир.\nوَيُكْرَهُ صَوْمُ عَرَفَةَ بِعَرَفَاتٍ وَكَذَا صَوْمُ يَوْمِ التَّرْوِيَةِ ؛ لِأَنَّهُ يُعْجِزُهُ عَنْ أَدَاءِ أَفْعَالِ الْحَجِّ وَإِلَّا فَصَوْمُهُمَا مُسْتَحَبٌّ. «Ҳожилар арафа кунининг рўзасини арафотда тутишлари макруҳдир. Шунингдек, тарвия кунининг рўзаси ҳам. Чунки, у ҳаж амалларини адо қилишдан ожиз қилиб қўяди. Агар ундай бўлмаса, у икки куннинг рўзаси мустаҳабдир» (Мажмаул анҳур).\nСавол: Бир киши ой тўлган кунларнинг рўзасини, яъни ҳар ойнинг 13, 14, 15 кунлари рўза тутишга одатланган бўлса ҳам ўн учинчи ташриқ куни рўза тута олмайди. Чунки, ийд кунлари рўза тутиш ҳаромдир. Лекин, ой тўлган кунларда рўза тутиш суннатдир. Шу сабабли зул ҳижжа ойининг 14, 15, 16 кунлари рўза тутадими ва тутган рўзаси ой тўлган куннинг рўзасига ўтадими, ёки йўқми?\nЖавоб: Зулҳижжа ойида ой тўлса тутиладиган рўза мавжуд эмас (Имдодул фатаво). Қурбонлик қилувчи тирноқ ва шунга ўхшаш нарсаларини олмай туриши Қурбонлик қилувчи киши зулҳижжа ойини кўрингандан бошлаб, то қурбонлигини сўйиб бўлгунича тирноқ ва бошқа шунга ўхшаш нарсаларини олмай туриши мустаҳабдир.\n«Расулуллоҳ соллаллоҳу алайҳи васаллам: «Ашр (зул ҳижжанинг ўн куни) кирса ва сизлардан бирортангиз қурбонлик қилмоқчи бўлса, сочи ва юзидан бирор нарса олмасин» дедилар» (Шуабул иймон).\nДониёр 05:21 / 18.07.2021\nРасулуллоҳ соллаллоҳу алайҳи васаллам Ашр (зулҳижжанинг ўн куни) кирса ва сизлардан бирортангиз қурбонлиқ қилмоқчи бўлса, сочи ва юзингиздан бирор нарса олмасин дедилар (Шуабул иймон). Мен зулҳижжа ойи кириши билан рўза тутяпман.Еттинчи куни мен соқол ва мўйловимни олиб ташладим. Мен хато қилиб қўймадимми? Бунинг ҳукми қандай? Жавоб учун олдиндан раҳмат.76\nILYOS 04:15 / 25.07.2020\nGulbonu 00:33 / 25.07.2020\nАссалому алейкум, мақолани ўқиб жуда ҳурсанд бўлдим. Онам иккаламиз зулҳижжа ойидаги шу рўзани адо этаётган эдик, лекн бундан олдинги ва кейинги бир йилдаги гуноҳлар кечирилиши ҳақида билмаган эдим. Бу пайтда қанча кўп гуноҳ қилган болишим мумкинлиги ва уларнинг мағфират бўлишидан умид қилиб жуда ҳаяжонландим. Бир амалим 700 амал бўлиб ёзилиши нур устига нур. Алҳамдулиллаҳ, айнан шу кунларда намоз ўқишни бошладим, ўргандим. Айнан шундай фазилатли кунларда алҳамдулиллаҳ. Жуда кўп масалаларда Ислом.уз га суянаяпман сизларга катта раҳмат. Ажри савоби зиёда бўлсин.\n05:00 / 16.01.2017 3678\n05:00 / 16.01.2017 3963\n3059 05:00 / 16.01.2017\n1. Аёлига яқинлик қилиш ва шу ишга олиб борувчи амалларни қилиш. Яъни ўпиш, қучоқлаш, шунга тааллуқли гапларни гапириш.2. Гуноҳ ишларни қилиш. Аллоҳ таолонинг давоми...\n4121 20:07 / 21.08.2017


Ўзбекистон: Тошкентликларни протестант миссионерларининг фаолияти тўғрисида милицияни хабардор қилишга чақирмоқдалар - Фарғона.Ру ахборот агентлиги\n19:36 msk, 13 Июль 2020\nЎзбекистон: Тошкентликларни протестант миссионерларининг фаолияти тўғрисида милицияни хабардор қилишга чақирмоқдалар\n30.04.2008 19:41 msk\nҲар бир ўзбекистонлик фуқаро миссионерлик фаолияти билан шуғулланаётган одамлар билан танишса, бу ҳақда зудлик билан маҳалла фуқаролар йиғинига (МФЙ) ёки милицияга хабар қилиши лозим, дея хабар беради Озодлик овози Тошкентнинг баъзи даҳаларида яшайдиган аҳолига таянган ҳолда.\nНашр иқтибос келтираётган манбаларга кўра, ўтган ҳафта давомида пойтахтнинг барча маҳалла фуқаролар йиғинида туман ҳокимликлари вакиллари иштирокида йиғилишлар бўлиб ўтди. Йиғилишларда тўпланганларга миссионерлик фаолияти билан шуғулланаётган кимсалар ҳақида зудлик билан маълумот етказиш таклиф этилди.\n“Ҳокимият ва туман ички ишлар бошқармаси вакилларига кўра, шаҳарда миссионерларнинг катта гуруҳи пайдо бўлган. Миссионерлар маълум миқдордаги пул эвазига уларнинг сафига киришга ва уларнинг динини қабул қилишга даъват этмоқдалар. Шундан кейин янги аъзоларнинг миясига таъсир ўтказиб, турли аҳмоқона ишларни қилишга мажбур қилмоқдалар. Айниқса, бундай одамларнинг таъсирига ёшлар кириб қолмоқдалар, кейин уларнинг эсини қайта киритиб қўйиш қийин кечмоқда”, - деди шундай йиғилишда иштирок этган Тошкент шаҳар Мирзо Улуғбек туманида яшовчи аёллардан бири номини ошкор этмаслик шарти билан.\nФуқароларга ҳудди шундай чақириқлар пойтахтнинг Хамза, Учтепа, Чилонзор ва Сирғали туманларида ҳам янгради.\nХамза туманидаги МФЙ раисларидан бирига кўра, маҳаллий расмийларнинг ташвишланишига етарли асос бор.\n“Тошкентнинг кўпгина маҳаллаларида ўзбеклар ўзларининг имкониятларини ва маданиятларини тўла англаб етмай, гуруҳ-гуруҳ бўлиб бошқа динга ўтиб кетмоқдалар. Мисол учун, милиция ходимлари томонидан бошқа динга янги ўтган кимсаларни қурбонлик келтиришга ва аҳлоққа зид келувчи нарсаларни қилишга мажбур қилаётганларини аниқладилар. Бу ўз навбатида расмийларни аҳолига ёрдам сўраб мурожаат қилишга мажбур қилди”, - дейди МФЙ раиси.\nШу билан бирга, расмий идоралар ўзларини қурбон қилишга ишонтирувчи ёки оммавий равишда аҳлоқсиз ҳаракатлар қилувчи қандайдир секталарнинг мавжудлиги борасида ҳеч қандай маълумот бермаяптилар. Аммо расмийлар вақти-вақти билан у ёки бу диний гуруҳларнинг ноқонуний ҳаракатлари борасида баёнот бериб турибдилар.\n“Агар билсангиз, расмийлар қандайдир сектантларни аниқлашни ўз олдига мақсад қилиб қўяётгани йўқ, балки ўзбекларнинг оммавий равишда бошқа динга ўтиб кетишларининг олдини олишга уринмоқдалар, холос. Бундай ҳолатлар кўпайиб қолди, ҳатто маҳаллий уламолар ҳам хавотирга тушиб қолдилар. Шунинг учун ҳам вазиятни тузатишга киришмоқдалар, шекилли”, - дейди Тошкентда яшовчи аёллардан бири. Маҳаллий қонунлар мамлакат фуқароларига истаган динга эътиқод қилишларига имконият беради. Аммо расмийлар фуқароларининг танлаш ҳуқуқини ҳамда диннинг ўзини ҳар доим ҳам ҳурмат қилиб келмаяпти.\n“Билсангиз, аксарият ёшлар ота-боболарининг динига, яъни исломга эътиқод қилишдан қўрқиб қолганлар. Мактабда ҳам, олий ўқув юртларида ҳам бу динга салбий муносабатда бўлиб келмоқдалар. Ҳатто Рамазон ойида рўза тутишни ҳам тақиқлашаяпти. Динга, иймонга эҳтиёжи бор одам нима қилиши керак, бу ҳолатда? У бундай пайтда расмийларнинг эътиборидан четда бўлган динга мурожаат қилади, холос. Шунинг учун ҳам ёшлар ўзга динга ўтиб кетмоқдалар”, - дея тушунтиради Тошкент масжидларидан бирининг ходими.\nМаҳаллий аҳолининг ўзга динга ўтиб кетишининг иккинчи сабаби ҳам келтирилмоқда. Одатда бу пул мукофотлари ва фарзандларининг обрўли ўқув юртларига ўқишга киритиб қўйишга ёрдам бериш ваъдаси, баъзан эса чет элга ўқишга юборишга ваъдалар ҳам сабаб бўлмоқда.\n“Бундан кўпчилик миссионерлар фойдаланмоқдалар, боз устига, диннинг очиқдан-очиқ душмани бўлган ҳукуматнинг тарғибот бўлими ходимларига айланган маҳаллий уламолар халқ орасида аллақачон обрўларини йўқотиб бўлдилар. Бу ҳолатда ёшлар нима қиладилар? Улар Ислом – бу хато йўл деб ўйлай бошлайди. Бошқа динларда бундай бемазагарчиликлар йўқ, ўзга динга эътиқод қилсам, мени 159-чи модда билан қамашмайди, улар ҳақиқий дин, дея ўйлай бошлайдилар”, - дейди даъватчилардан бири.\nУнга кўра, давлат диндорларни террор қилишдан тўхташи, одамларга танлаш ихтиёрини бериши керак.\nЭслатиб ўтамиз, Ўзбекистон расмийлари барча диний оқимларни қаттиқ назорат остига олганлар. Юзлаб мусулмонлар ва насронийлар таъқибга учрамоқда. Мусулмонларнинг аксарияти Ўзбекистон Жиноят кодексининг “Конституциявий тузумга тажовуз” дея аталувчи 159-чи моддаси бўйича қамалиб кетдилар.


ЎзА - Олимпия ўйинлари машъаласи Японияда қолади\nОлимпия ўйинлари машъаласи Японияда қолади\nШу йил ёзда Токиода ўтказилиши режалаштирилган Олимпиада ўйинлари 2021 йилга кўчирилгани ҳақида аввал хабар берилган эди. Ўйинлар санасининг кўчирилишига коронавирус пандемияси сабаб бўлди. Ўйинларнинг кўчирилиши Халқаро олимпия қўмитаси ва Токио ўйинлари ташкилий қўмитасининг қўшма баёнотида маълум қилинди.\nБаёнотда таъкидланишича, Олимпия ва Паралимпия ўйинлари санасининг кўчирилиши борасида Япония бош вазири Синдзо Абэ ва ХОҚ президенти Томас Бах ўртасида келишувга эришилди. Унга кўра Олимпия ўйинлари келаси йили Токиода бўлиб ўтади. Бунда “Олимпия ва Паралимпия ўйинлари – Токио 2020” деган ном сақлаб қолинади.\nЯпонияга олиб борилган Олимпия олови эпидемия қамраб олган дунё учун “умид маёғи” сифатида Японияда қолади, дейилади баёнотда.\nМазкур қўшма баёнотдан аввалроқ Олимпиаданинг кўчирилиши юзасидан Синдзо Абэ баёнот берган, Reuters агентлиги унинг сўзларидан иқтибос келтирган эди.\nБундан аввалроқ Япония ҳукумати ва ХОҚ Олимпиада ўз вақтида – 24 июлдан 9 августга қадар бўлиб ўтишини маълум қилган эди. Бироқ бир қатор давлатлар спорт қўмиталари ХОҚга мурожаат қилиб коронавирус пандемияси сабабли ўйинлар кейинга қолдирилишига чақириқ билан чиққан эди.\nЭслатиб ўтамиз, аввалроқ касаллик туфайли футбол бўйича Европа чемпионати кечиктирилган, хоккей бўйича жаҳон чемпионати бекор қилинган эди.


Наманган шаҳар ҳокимлиги ахборот хизмати (@axborotxizmati) - پست #21012\n4 Apr 2020, 10:05 (484 روز پیش)\nیک اعلامیه از Азизбек Абдувалиев\nШавкат Мирзиёев: «Чирчиқда бир бемор 5-6 кун юқори ҳарорат билан уйида ётган. Нима, доктор чақирса бўлмайдими?»\nШавкат Мирзиёев 3 апрель куни бўлиб ўтган видеоселектор йиғилишида Чирчиқда аниқланган коронавирусга чалиниш ҳолати ҳақида гапирди.\n«Кечқурун Чирчиқдан оғир аҳволдаги беморни олиб келишди. Биласизларми, беш-олти кун жуда юқори ҳарорат билан уйида ётган. Ҳолбуки ойнайи жаҳонда 24 соат давомида одамларимизга огоҳ бўлайлик, маданиятли бўлайлик, ўзимизга, бола-чақамизга эътиборли бўлайлик деяпмиз. Йўқ. Беш-олти кун ётган, оиласи бор, фарзанди бор, набираси бор, уйида ётган. Доктор чақирса бўлмайдими?», — деди Президент.\nОлдинроқ Тошкентда бир фуқаро коронавирус касаллиги белгилари пайдо бўлганига қарамай шифокорларга мурожаат қилмагани, ҳолати ёмонлашгач, илмий-текшириш институти клиникасига ётқизилгани, аҳволи ўта оғирлиги туфайли унисунъий нафас олдириш аппаратига улашга тўғри келгани билдирилганди.\nАфсуски, раҳматли Ҳожибой Тожибоев яна ҳақ бўлиб чиқди. Ўзини даволашга уриниш, то ётиб қолгунча касалликка бепарво бўлиш, исириқ, қўй ёғи... Ҳатто шундай таҳликали вазият ҳам бизни тўғри йўлга солиши мушкул кечяпти.\nАзизбек Абдувалиев I Уйда қолинг


Аҳоли фаровонлигини таъминлаш олий мақсаддир! - Huquq.uz\nАҳоли фаровонлигини таъминлаш олий мақсаддир!\n18:00 - 24.08.2021\nДавлатимиз раҳбарининг ташаббуслари билан мамлакатимизда ҳудудларни комплекс ижтимоий-иқтисодий ривожлантириш, аҳолининг яшаш шароитларини тубдан яхшилаш, турмуш даражасини ижобий томонга ўзгартириш борасида изчил ислоҳотлар амалга оширилмоқда.\nАҳоли турмуш тарзи яхшиланиши ва ижобий томонга ўзгаришига 2-сектор раҳбари – прокурорлар ҳам ўз ҳиссасини қўшиб келмоқда.\nРақамларга эътибор қаратадиган бўлсак, туман (шаҳар) прокурорлари раҳбарлигидаги секторларда уйма – уй юриш\nорқали аҳолини қийнаб келган 6 683 дан ортиқ муаммо аниқланиб, 5 879 таси ижобий ҳал қилинди. Аҳолининг кам таъминланган, ижтимоий ҳимояга муҳтож қатламининг уй-жойларини таъмирлаш ва янгитдан қуриб бериш\nорқали яшаш шароитлари яхшиланмоқда.\nЖумладан, 2020 йил ва жорий йилнинг ўтган даврида прокурорлар ташаббуси билан 5 та эҳтиёжманд оила учун 295 млн. сўмлик уй-жойлар қуриб берилди ҳамда 23 та оиланинг уй-жойларида 520 млн. сўмлик таъмирлаш ишлари олиб борилди.\nАҳолининг томорқадан самарали фойдаланишини йўлга қўйиш мақсадида сув етиб бориши қийин бўлган кам таъминланган оилаларнинг хонадонларига жами 315 млн. сўмлик 162 та тик қудуқлар қазилиб, сув чиқариб берилди. Мисол учун, Кармана туманида сув йўқлиги сабабли томорқасидан унумли фойдалана олмаётган 100 та кам таъминланган аҳоли хонадонларига 110 млн. сўмлик тик қудуқлар ўрнатиб берилди.\nҲар бир шахс билан индивидуал ва тизимли равишда мунтазам иш олиб боришни ташкил қилиш мақсадида “темир дафтар”, “аёллар дафтари” ва “ёшлар дафтари” тизимлари ҳаётга татбиқ этилди. Жумладан, жорий йилнинг 1-ярмида прокурорлар секторида 30 ёшдан юқори бўлган аёллар билан бирма-бир мулоқот қилиниб, 3 125 нафар хотин-қизлар 9 та тоифага ажратилган ҳолда “аёллар дафтари”га киритилди.\nШундан, ижтимоий ҳимояга муҳтож, ишлаш истагини билдирган 1 246 нафар ишсиз хотин-қизларнинг доимий бандлиги таъминланди, 265 нафари касб-ҳунарга ўқитилди, 776 нафарига 12,6 млрд. сўм кредитлар ажратилди ҳамда 136 нафарига томорқасидан даромад олишлари учун субсидиялар ажратилди.\nМисол учун, Учқудуқ тумани прокурори томонидан “аёллар дафтари”га киритилган Ш.Норовага тадбиркорлик фаолиятини амалга ошириш учун “Hayitmurod Dilmurod Iftixori” МЧЖни ташкил этишда кўмаклашилиб, ҳудуддаги бўш турган бинолардан бири автомобилларга техник хизмат кўрсатиш шохобчаси ташкил этиш учун ажратилди ҳамда 100 млн. сўм банк кредити олишида кўмаклашилиб, ўзи ва яна 4 нафар ёшларнинг бандлиги таъминланди. Олиб борилган амалий чора-тадбирлар натижасида 3 125 нафар хотин-қиз “аёллар дафтари”дан тўлиқ чиқарилишига эришилди. Жорий йилнинг 2-ярми учун ҳам “аёллар дафтари”ни шакллантириш мақсадида янгидан хатлов ўтказилиб, 2-секторларда 3 534 нафар хотин-қизлар дафтарга киритилди. Йил якунига қадар дафтарга киритилган хотин-қизларни қийнаб келаётган муаммоларни ҳал этиш чоралари кўрилади.\nХудди шундай, 2-секторларда 38 219 нафар ёш мавжуд бўлиб, уларнинг 4 856 нафари “ёшлар дафтари”га киритилган эди. Уларнинг 2 214 нафари доимий ишларга жойлаштирилди, 1 163 нафарига 32,6 млрд. сўм кредит ажратилди, 621 нафарига ер ажратилди, 65 нафари “Устоз-шогирд” анъанаси доирасида ҳунармандга бириктирилди, 450 нафарига бино ва иншоот ижараси ҳамда меҳнат қуроллари учун субсидиялар ажратилди, 54 нафар талабанинг тўлов-контрактлари, 3 нафарининг уй-жой ижараси тўлаб берилди. 12 нафарига психологик, 92 нафарига тиббий ва 142 нафарининг истеъдодини қўллаб-қувватлаш учун турли ёрдамлар кўрсатилди.\nЁшларнинг қонуний ҳуқуқ ва манфаатларини таъминлаш, сифатли таълим олиш лари учун шарт-шароитлар яратиш, бўш вақтлари мазмунли ўтишини ташкил қилиш масаласига ҳам алоҳида эътибор қаратилмоқда. Жумладан, 2-сектор раҳбарлари ташаббуси билан 21 та умумтаълим мактаби ва 37 та мактабгача таълим муассасасида 1,4 млрд. сўмлик таъмирлаш ва ободонлаштириш ишлари олиб борилди.\nПрокурорлар секторларида 6 мингдан ортиқ китоб фондига эга бўлган 3 та анъанавий ҳамда 43 та QR кодли электрон кутубхоналар ташкил этилди. Ҳозирда “ёшлар дафтари”га киритилганлардан 4 832 нафари (99,5 фоизи) дафтардан чиқарилди. Прокурорлар секторларида 5 155 та эҳтиёж манд оила “темир дафтар”га киритилиб, уларни ижтимоий-иқтисодий қўллаб-қувватлаш орқали камбағалликдан чиқариш чоралари кўрилди.\nБундай оилаларнинг 6 080 нафар ишсиз аъзоларининг бандлиги таъминланиб, уларга 5 млрд. 897 млн. сўмлик моддий ёрдам кўрсатилди. 5 127 та эҳтиёжманд оилалар халқ депутатлари маҳаллий кенгашлари қарори асосида “темир дафтар”-дан чиқарилди. Махсус дафтарларга киритилган фуқароларнинг бандлигини таъминлаш ва уларнинг даромадларини оширишда тикувчилик цехлари ва тўқимачилик корхоналари имкониятларидан кенг фойдаланилмоқда.\nЖумладан, ушбу йўналишда 2-сектор раҳбарларининг амалий ёрдами билан 3 та тадбиркорлик субъектига 358 млн. сўм кредит, 231 млн. сўм субсидия ажратилди, 3 та тадбиркорга бўш турган бинолар ажратилди ва 25 млн. сўм ҳомийлик маблағлари ҳисобидан таъмирлаб берилди, бу орқали 154 та янги иш ўринлари яратилди. Жорий йилдан бошлаб, “маҳаллабай” ишлаш тизими амалиётга жорий этилганлиги муаммоларнинг тезкорлик билан ҳал этилишига замин яратмоқда. Бу борадаги ишларни ташкил қилиш мақсадида биринчи бўғинда прокурорлар секторидаги мавжуд 72 та маҳаллага тижорат банкларининг 55 нафар малакали мутахассислари доимий вакил сифатида бириктирилди.\nИккинчи бўғинда сектор қошида иқтисодий комплекснинг ходимларидан иборат 11 та “Бошқарув офис”лари ташкил этилди.\nУчинчи бўғинда эса туман (шаҳар) ҳокимларининг биринчи ўринбосарлари бошчилигидаги мувофиқлаштирувчи гуруҳлар ташкил этилиб, ишлаб чиқилган йўл хариталарини тасдиқлаш ва ижроси бўйича маҳаллий Кенгашлар олдида ҳисобот бериб бориш механизми йўлга қўйилди.\nМаҳаллабай ишлаш тизими асосида прокурорлар секторидаги маҳаллаларнинг “ўсиш нуқталари” – “драйвер”лари аниқлаб олинди. Мисол учун, Қизилтепа тумани прокурори секторидаги 4 та “Ванғози”, “Кулолон”, “Оқмачит” ва “Обод диёр” маҳаллалари иссиқхона йўналишига ихтисослашган бўлиб, улардаги 2 795 та хонадоннинг 1 455 таси шу соҳа билан шуғулланиб келишади.\nМаҳаллалардаги аҳолини ихтисослашув бўйича тадбиркорликка кенг жалб қилиш мақсадида прокурор секторида истиқомат қилувчи 3 205 нафар фуқарога 73 млрд. сўм кредит маблағлари ажратиб берилди.\nАлбатта, маҳаллалардаги криминоген вазият фуқароларнинг тинч ва фаровон ҳаёт кечиришларига катта таъсир кўрсатади. Шу боис, жиноятчилик сони юқори бўлган маҳаллалар танлаб олиниб, манзилли ишлар олиб борилмоқда.\nЖумладан, жиноятчиликни қуйи бўғинларда “маҳаллабай” тарзда жиловлаш мақсадида, 1 млрд. 160 млн. сўм маҳаллий бюджет маблағлари ҳисобига маҳаллаларнинг ўзида кузатиш имконини берувчи “вазиятлар марказлари” ташкил қилинди.\nШу каби жиноят ва ҳуқуқбузарликлар содир этиш эҳтимоли юқори бўлган 106 та объектга замонавий кузатув камералари жойлаштирилиб, “маҳаллабай” назорат ўрнатилди. Натижада ўтган қисқа фурсат давомида ушбу ҳудудларда 15 та жиноятнинг фош этилиши, 46 нафар шахснинг унутиб қолдирилган буюмлари топиб берилиши, 87 та содир қилинган йўл-транспорт ҳодисалари бўйича жиноят ва ҳуқуқбузарликларнинг тезкорлик билан аниқланиши таъминланди.\nТадбиркорлик субъектларининг қонуний ҳуқуқ ва манфаатларини ҳимоя қилиш борасида прокурорлар томонидан ижобий ишлар амалга оширилмоқда.\nЖорий йилнинг ўтган даврида тадбиркорларга кўрсатилган амалий ёрдам натижасида 1 247 нафарининг муаммоли масалалари ўз ечимини топди. Уларнинг 326 нафарига 59,3 млрд. сўм кредит, 56 нафарига 435 гектар ер майдони ва бино ажратилиши, 12 нафарига рухсатнома берилиши, 183 нафари муҳандислик тизимларига уланиши таъминланди ва 670 нафарининг бошқа муаммолари ҳал этилди. Натижада 470 дан ортиқ янги иш ўрни яратилди.\nЯна бир муҳим масала. Давлатимиз раҳбари томонидан жорий йилнинг 23 июль куни ўтказилган видеоселектор йиғилишида аҳоли мурожаатлари билан ишлаш тизимини янгича ташкил қилиш бўйича сектор раҳбарларига аниқ топшириқлар берилди.\nТопшириқлар ижросини таъминлаш мақсадида ўтган бир ҳафта давомида 474 та мурожаат қайта ўрганилиб, илгари ечимини топмаган 295 та мурожаат ижобий ҳал қилинди.\nФаолиятимиз билан боғлиқ бундай мисолларни яна кўплаб келтириш мумкин.\nБиз бу борадаги ишларни тизимли давом эттириб, камбағалликни қисқартириш, махсус дафтарга киритилган фуқароларни қўллаб-қувватлаш, уларнинг бандлигини таъминлаш, доимий даромад манбаини яратиш, умуман олганда халқни рози қилиш борасидаги саъй-ҳаракатларимизни тизимли давом эттирамиз.\nНавоий вилояти прокурори


Ҳеч қачон таслим бўлманг! » Скачать музыку бесплатно новинки музыки 2016-2017\n“Омад бир неча омадсизлик натижасида келади, деб ҳисоблайман. Муваффақиятимизнинг бир фоизи омад, қолган тўқсон тўққиз фоизи эса омадсизликдир”. Соиторо Хонда. “Honda” компанияси асосчиси. Муваффақиятнинг ягона йўли — таслим бўлмасликдир. Инсон омадсизликка учрадими, дарров ҳаракатга тушиши ва буни максимал даражада қилиши лозим. 1. Тирик экансиз, барчасини уддалаш мумкин. Ўлим — таслим бўлиш учун ягона баҳона бўла олади. Тирик экансиз сиз учун ҳадсиз-ҳисобсиз имкониятлар омили мавжуд. Улардан фойдаланиб, мақсадингизга етинг. 2. Ҳаётга реал кўз билан қаранг. Барча иш ҳам бир уринишда ҳал бўлавермайди. Буни тушунинг. Бу дегани қўлни ювиб қўлтиққа артиш дегани эмас. Хатолар, янглишишлар бўлади ва ишонинг, буларнинг бари сизнинг фойдангизга. Фақат буни кўра билинг. 3. Сиз ўзингизга баҳо берганга қараганда кучли одамсиз. Кўзга кўринмас майда муаммолар сизни тўхтатиб қолмасин. Керак бўлса ўн, юз ва ҳатто минг марталаб омадсизликка учраган тақдирингизда ҳам асло таслим бўлманг. 4. Ўзингизни доим тергаб туринг. Масъулиятни олишдан сира қўрқманг. Ҳаммаси яхши бўлади. Бу қайтанга ўзингизга бўлган ишончнинг ортишига сабаб бўлади. Камтарлик яхши ҳислат, албатта. Лекин ҳамма жойда эмас. 5. Буни ҳам инсон боласи қилган-ку!” Ҳа, тўғри. Шу сабаб сиз ҳам уддасидан чиқасиз! 6. Амалга ошира олмаслигингизни таъкидлашсада, барибир орзуларингизга ишонинг. 7. Ён-атрофдагиларингизга суянинг. Шунда қувват янада ошади. Ярим йўлда ташлаб қўймайдиган танишларнинг бўлиши, фақат муваффақиятга олиб боради. 8. Ёдингиздан чиқмасин! Ҳаётда сизнинг аҳволингиздан баттарроқ ва сизга ҳаваси келадиган инсонлар сон минглаб топилади. Миллионлаб одамларга қийин, лекин улар таслим бўлишмаяпти. Улар курашишда давом этишаяпти. 9. Ўзингизга тўғри баҳо беринг. Сиз ҳар қандай бахтга муносиб инсонсиз! 10. Яхшилик қилишни ўрганинг. Бу билан ўзингизга ҳам ёрдам берасиз. 11. Барча нарсанинг ўз вақти соати бор. Вақтида Уолт Диснейни бўш тайёрлаган мақоласи учун ишлаб турган газетасидан ҳайдашган. Менделеев кимё фанидан қониқарсиз баҳода ўқиган. Шу сабаб кўп сиқилманг. Ҳозирча омадингиз келмаяптими, демак омад келишининг ўз вақти соати бор!


Ҳикмат нима? – oliymahad.uz\nҲикмат инсон ҳаётини тартибга солишга, сокин, сермазмун ва сермаҳсул эишга, хато-камчиликлардан, тойилишлардан холи этишига хизмат қиладиган юксак билимдир. Ҳикмат инсоннинг ақлини чархлайди, аковатини оширади. Ҳикмат билан иш тутиш инсоннинг оиладаги, жамиятдаги, ҳатто о;з наздидаги маетабасини кўтаради. Ҳикмат кишига ҳаёт тажрибасини тайёр хулосасини тақдим қилади.\nРосуллуллоҳ с.а.в айтадилар:\n“Ҳасад қилиш мумкин эмас, фақат икки кишига нисбатан ҳасад(ҳавас) бундан мустасно:Аллоҳ таоло мол берган ва уни яхшиликка сарфлашга муваффақ қилиб қўйилган киши; Аллоҳ таоло ҳикмат берган, шу ҳикмат биланҳукм юритадиган ва шу ҳикматни одамларга ўргатадиган киши”.


Петро Порошенко ва Жо Байден телефонда Украина бўхронини ҳақида сўзлашди\n20 январ 2021, Тошкент вақти: 18:44\nУкрaинa президенти Петро Порошенко AҚШ вице-президенти Жо Бaйден билaн телефон орқали сўзлaшувлaр ўткaзди.\nОқ Уй мaълумотигa кўрa, томонлaр мaмлaкaт шaрқидa ўқ отишни тўхтaтишгa қaрaтилгaн дипломaтик уринишлaрни муҳокaмa қилгaн.\nШунингдек, Бaйден Кремль Укрaиндaги aйирмaчилaрни дaстaклaшдa вa улaргa қурол еткaзиб беришдa дaвом этсa AҚШ Россиягa нисбaтaн янги сaнкциялaр жорий этиши ҳaқидa огоҳлaнтирди.\nБaйден вa Порошенко сўзлaшувлaри 3 июль куни бўлиб ўтди. Аввалроқ, 2 июль куни Берлинда Украина, Россия, Германия ва Франция ташқи ишлар вазирлари ҳам Украина шарқида яна сулҳ ўрнатиш уринишларини давом эттиришга келишиб олган эдилар.\nПорошенко жорий этгaн вa 10 кун дaвом этгaн отaшкесим муддaти шу ҳaфтa бошидa тугaгaн эди.\nУкрaинa президенти мaмлaкaт ҳaрбий соҳaсини ёшaртириш вa ундaги коррупциягa қaрши курaшиш мaқсaдидa янги мудофaa вaзирини тaйинлaб, қaтор юқори лaвозим генерaллaрини aлмaштирди.\nЯнги Мудофaa вaзири Вaлерий Гетелей мaрт ойидa Россия тaрaфидaн aннексия қилингaн Қримдa ғaлaбa пaрaдини ўткaзишгa вaдa берди.


ББС Гаштак: Британия орзусида ёки меҳнат муҳожирлари ҳаётидан - BBC O'zbek\nББС Гаштак: Британия орзусида ёки меҳнат муҳожирлари ҳаётидан\nЛондон кўпчилик учун оҳанграбога айланмоқда. Бироз олдин мен турк ресторанларидан бирида ошпаз ёрдамчиси бўлиб ишга кирдим. Аксарият хорижлик ёшлар Лондонга талаба визаси билан шу каби жойларда ишлаш учун келишади. Лекин уларга энг кам маош тўлаш билан бирга ишдан бўшатиш ва депортация доим хавф солиб туради.\nБизга соатига саккиз доллар тўлашар, менинг кўпгина ҳамкасбларим белгиланган соатдан кўпроқ ишлашарди. Уларнинг икки ёки учта иши бўлиб, бирини тугатибоқ бошқасини қилишга шошишарди. Кўп ишчиларнинг қонуний ишлашга ҳаққи йўқ, чунки кўпчилигининг виза муддати тугаб бўлган эди. Улар бошланғич инглиз тилида гаплашишарди (ҳатто баъзиларининг Англияга келганига 10 йилдан ошган бўлса ҳам).\nМенинг Британияда туғилиб ўсган дўстларим ишлаш учун бошқа мамлакатларга жўнаб кетишди. Бу кузатиш учун қизиқ вазият эди: иқтисодий қийинчиликлар пайти одамлар яхши иш ҳақи илинжида бошқа мамлакатларга хижрат қилишади. Лондонда кўпгина оддий иш ўринлари, айниқса меҳмонхона тижоратидаги вазифаларни бугунги кунда Шарқий Оврўпо ва Марказий Осиёдан келган муҳожирлар эгаллашган.\nМен қайтгач, алоҳида ётоқ хонасининг йўқлиги боис Ўзбекистондан келган муҳожирлар билан хона бўлишишимга тўғри келди.\nДастлаб келганимда улар мени меҳмоннавозлик билан кутиб олишди. Мен дарҳол улар оиласининг бир аъзосига айландим, тўғри баъзида ноқулайчиликни сезар, чунки уларнинг тилида яхши сўзлаша олмас эдим.\nМенга ошхонада ўзим учун ажратилган қутини кўрсатишди ва хонани тозалаш тартибини тушунтиришди. Биз ҳар ҳафтада навбат билан хонани йиғиштирар эдик. Тозалаш жараёни жуда масъулиятли эди. Мен ошхона ва ҳаммомни йиғиштиришим, уйни чанг тозалагич билан тозалаб, полларни артишим керак эди. "Хонада ҳамма нарса доим тоза бўлиши керак",- деб айтишарди улар. Уйда овқат тайёрлаш бўйича ҳам маълум тартиб жорий этилганди.\nВиза мақоми Британияга ишлашга келувчилар учун муҳим аҳамиятга эга. У доимий чўзиб турилиши керак ва янги виза олинганда шахсий ғалаба сифатида катта хурсандчиликка сабаб бўларди. Дўстлар ва ҳамкасблар табриклагани ташриф буюришарди. Эсимда бор, бир куни ресторандаги дўстларимдан бири Британия Ички Ишлар вазирлигидан тўлиқ ишлаш ҳуқуқи берилган виза олди. Илгари у Британиянинг битта ташкилотида ишлаган бўлса, энди у кўпроқ пул ишлаш учун бошқа ресторанларда ҳам ишлаш имконига эга бўлганди. У шу қадар хурсанд эдики, кун бўйи кўкка тикилиб Худога шукрона айтди.\nМен хонадаги дўстларимга биринчи таништирилганимда, аввал исмим кейин виза мақомим айтилган эди, яъни айнан "муддатсиз виза эгаси" сифатида. Ресторан хўжайинига мен Британия паспортим борлигини айтганимда, дастлаб ишонмаганди. У мени паспортни сотиб олган деб ўйлади. Чунки унинг асосий ишчилари ресторанда ноқонуний ишлашарди. Меҳнат муҳожирлари ҳар доим ўзларининг ҳуқуқий мақомларини яхшилаш йўлларини қидиришарди. Ресторанда ишловчи дўстларимдан бири паспорт ҳақида бошқа қайғурмаслик учун Оврўпо Иттифоқига аъзо мамлакат фуқароси бўлган қизга уйланганди. Улар севишиб турмуш қуришмас, лекин виза олиш учун якдил мақсад уларни бирлаштирар эди. У қизга уйлангани учун пул тўлади, лекин улар бирга яшамас эди. Шундай бўлсада, қиз ўз хонасида йигитнинг баъзи нарсаларини Ички Ишлар вазирлигидан "оилавий ҳаётлари"ни текширишга келиб қолганда кўрсатиш учун сақлаб қўйганди.\nМеҳнат муҳожирлари асосан ўзларининг она юртларидан келган одамлар билан гаплашар, улар билан ўзларини кўпроқ қулай ҳис қилишар эди. Менинг хонадошларим Лондонга келиб жуда диндор бўлиб қолишган эди. Улар ҳалол гўшт истеъмол қилишар, иш туфайли эрталаб ва кечқурун намоз ўқишар эди. Улар миллий таомларни тайёрлашар, шунингдек реасторанда ўрганган бошқа Оврўпо таомларини ҳам пишириб туришарди. Улар Британиянинг бошқа шаҳарларига паспортни кўрсатмай ҳам саёҳат қилишлари мумкин эди. Ёки музейларга бепул бориб ўзларининг маданий дунёқарашларини кенгайтиришар эди.\nМуҳожирлар асосан автобусда юришар, айниқса улар кечқурун ишлаганларида фақат тунги автобусда уйга қайтишлари мумкин бўларди.\nУлар ҳафтада икки марта чўмилишар, футбол ўйнашар, мамлакатларида кўп дўстлари орзу қиладиган халқаро ва Премьер Лига ўйинларини бориб томоша қилишар эди. Муҳожирлар Британиядаги озодликни ёқтиришарди. Ўзларига қандай маъқул бўлса, шундай кийинишлари мумкин эди. Бу айниқса аёлларга тегишли бўлиб, анъанавий узун кўйлак ўрнига эркинроқ кийина олишарди. Энг асосийси- улар бу ерда ўзларини хавфсиз ҳис қилишар ва ён-атрофда хавфсизлик тўлиқ таъминланишига ишонишарди.


Битта iPhone 13 Pro ишлаб чиқариш қанчага тушади? | Mobinfo.uz\nТаниқли TechInsights нашри битта iPhone 13 Pro смартфони ишлаб чиқарувчига қанчага тушаётгани ҳақида маълум қилди. Бу ҳақида Gizmochina нашри хабар бермоқда.\nХусусан, смартфоннинг 256 ГБли версиясида LPRRD4X шаклидаги 6 ГБ оператив хорирадаан фойдаланилган. Телефоннинг қолган қисмлари бари эски. Apple маълумотига кўра, iPhone 13 Proда беш график ядроли SoC A15, iPhone 13да эса — тўтталик мослама ишлатилган. Улар техник жиҳатдан умуман фарқ қилмайди.\nШундан қилиб, битта iPhone 13 Proнинг қиймати $570га тенг (маркетинг харажатларидан ташқари). Солиштириш учун, iPhone 12 Pro компанияга $548,5га тушган эди. Юқори сегментдаги рақобатчи қурилмалардан Galaxy S21+ модели Samsungга атига $508га тушади.\niPhone 13 Pro Max тезлик синовида Galaxy S21 Ultraни ортда қолдирди\nИнтернетда янги iPhone 13 линейкасидаги смартфонларнинг нархлари пайдо бўлди\nApple янги iPhone ишлаб чиқаришни 20%га оширади\nЗапись опубликована 08.10.2021 автором admin в рубрике Новости с метками iPhone 13, iPhone 13 Pro, iPhone 13 Pro Max, Малика.\n← Microsoft Нью-Йоркда текинга музқаймоқ тарқатди Android 12’га янгиланадиган смартфонларнинг тўлиқ рўйхати →


Коронавирус ҳақида ҳануз жавобсиз қолаётган 10 савол\n23 май 2022, Тошкент вақти: 19:25\nфеврал 02, 2021\nКоронавирус ўчоғи бўлган Хитойнинг Ухан шаҳри - 7 декабрь, 2020\nИнсоният COVID-19 билан ёнма-ён яшай бошлаганига бир йилдан ошган бўлса-да, бу касаллик ҳақида ҳали жуда оз нарса биламиз. Ҳолбуки, жаҳон сиёсатчилари, эпидемиологлар, фармацевтлар ҳамда журналистлар дунё коронавирус билан боғлиқ янги фалокатларга йўлиқажагини башорат қилишмоқда.\nЎтган ҳафта бир томондан Евроиттифоқ, иккинчи томондан эса Буюк Британия ҳукумати ҳамда AstraZeneсa Британия-Швеция ширкати ўртасида “вакциналар уруши” бошланган эди. Бу ЕИ аҳолисининг коронавирус қаршисидаги хавфсизлигини савол остида қолдиради. Айни пайтда 453 миллион киши истиқомат қилувчи Европа Иттифоқида саккиз миллиондан камроқ аҳоли — аксарияти врачлар, ижтимоий хизматчилар ҳамда қариялар — вакцинация қилинган, холос. Бирлашган Европада пандемия бошланганидан бери коронавирус юқтирганлар сони 19 миллионга етаёзган, қурбонлар сони эса қарийб 450 мингни ташкил қилади.\nУшбу манзарада Билл Гейтснинг яқинда берган баёноти кўпчиликни саросимага солди: Microsoft асосчиси жаҳонда навбатдаги, мутлақо янги касаллик пандемияси юз бериши муқаррарлиги ва у 35 фоизлик ўлим даражаси билан ҳозиргисидан ўн чандон ёмонроқ бўлишини айтди. Гейтснинг сўзларига кўра, коронавирус табиий офатлар ёки иқлим ўзгариши сингари кундалик ҳаётимизнинг бир қисмига айланади.\nҚуйида SARS-CoV-2 коронавирусига оид ва ҳозирча ҳеч ким аниқ жавоб бера олмаган 10 асосий саволга тўхталамиз:\nКоронавирус болаларга қандай таъсир кўрсатади ва қандай тарқалади?\n270p | 12,9MB\n1080p | 94,6MB\n1. Вирус қандай пайдо бўлди?\nSARS-CoV-2 бизга Хитой кўршапалакларидан юққани тўғрисидаги асосий фараз ўзгаргани йўқ. Коронавируслар кўршапалакларнинг доимий ҳамроҳи бўлиб, улардан баъзи бир турлари аллақачон эпидемия чиқариб улгурган, масалан, 2002 йилда. Бироқ янги коронавирус инсонга юқишидан бурун қайсидир ҳайвон турини “макон тутган” бўлиши керак — ана шу оралиқ “манзил”ни қидириб топиш бўйича ишлардан ҳануз натижа бўлмаяпти. 2020 йил бошларида вируснинг одамларга тарқалиш нуқтаси, деб топилган Ухань бозорида сотиладиган жониворлар устида ўтказилган таҳлиллар ҳам уни аниқлашга ёрдам бермади. Бир қанча олимлар эса “нима бўлганда ҳам вирус ушбу шаҳарда сунъий яратилиб, тасодифан назоратдан чиқиб кетган, ХХР ҳукумати вирус ҳақида дунёга маълум қилишдан анча аввал ҳаммасини билар эди”, дея тахмин қилишади.\n2. Янги пандемия келиб чиққан тақдирда у қандай тугайди?\nТиббиётчиларнинг фикрича, агарда дунё мамлакатларининг ҳукуматлари қатор мажбуриятлар босими остида “коронавирус билан ёнма-ён яшаш” стратегиясини танлашса, келгуси ёздаёқ деярли барча давлатларда касалланиш даражаси 2020 йилнинг мазкур даври кўрсаткичидан сезиларлича ошиб кетади. Энг аввало, қўшимча хатар омилларига эга бўлмаган (ва айни шу важга кўра эмланмаган) ёшлар хавф остида қолади. Бу Европани ўз ёндашувини ўзгартиришга, 2020 йил бошларида коронавирус тарқалишини чеклаш учун ниҳоятда қаттиқ чора-тадбирларни қўллаган, ҳатто беморларни уйларига қамаб қўйган ва 24 соатлик комендантлик соати жорий этган Осиё давлатларидан ўрнак олишга мажбур этиши мумкин.\n3. Ўлим даражаси қанақа?\nCOVID-19 дан умумий ўлим даражаси ҳозирча, касалланганлар умумий сонининг 0,5 дан 1 фоизигача ўзгариб туради, аммо ўлим даражаси касалланганларнинг ёшига бевосита боғлиқ. 80 ёшдан катталарда у 25 дан 50 фоизгача; 50 дан 70 ёшгача кишилар орасида эса 10 фоизга етади. 50 ёшгача аҳоли орасида коронавирусдан ўлим — мингтадан битта ҳолатда учрайди ва бу оддий гриппнинг ўлим кўрсаткичлари билан қарийб баравардир.\n4. Янги коронавирус қай тариқа тарқалади?\nCOVID 19: Пандемиянинг иқтисодий таъсири, бепул вакцина, вирус қачон йўқолиши ҳақида\n2020 йил ёзидан бери бу борада бир неча йирик тадқиқот эълон қилинган бўлса-да, мазкур саволнинг қатъий жавоби ҳануз йўқ. Бир қатор шифокорлар, касаллик юқишининг асосий йўли бу тупук томчилари (масалан, ўпишганда ва умумий идиш-товоқдан фойдаланганда) эканига, айни чоғда аэрозолли йўл (ёнингизда бемор аксириши ёки йўталиши) камроқ хатар туғдиришига ишонадилар. Шунингдек, тиббиёт олами “SARS-CoV-2 кирланган юза орқали юқадими-йўқми, бунда вирус қанча вақтгача фаол ва яшовчан қолади”, деган саволларга ҳам якдил жавоб бера олмайди.\n5. Касалликни даволаса бўладими? Қандай қилиб?\nЎтган бир йил давомида тиббиёт вакиллари беморларда, илгари бошқа касалликларда қўлланилган чамаси барча маълум ва машҳур усулларни синаб кўришди — аксари ҳолларда айтарли ижобий натижага эришишгани йўқ. Хлорохин ва гидроксихлорохиндан дексаметазонгача, ивермектиндан колхицингача синаб кўрилди. Бироқ айрим ҳолатларда мазкур дорилар оғир аҳволдаги беморлар орасида ўлим даражасини ва ўпкага ҳавони сунъий етказиб беришга эҳтиёжни камайтириши аён бўлдики, олимлар бу вазиятни ҳам илмий изоҳлай олишмаяпти.\n6. Иммунитет қанча вақтгача сақланади?\nТадқиқотларда тасдиқландики, COVID-19 билан оғриган беморларнинг қарийб 95 фоизида касалликнинг оғирлик даражасига қараб камроқ ёки кўпроқ миқдорда антижисмлар ҳосил бўлар экан. Антитаначалар вируснинг энг енгил турини кечирган одамлар танасида ҳам ишлаб чиқарилади. Бироқ шифокорлар қайта хасталанишдан сақланиш учун қанча миқдорда антитаначалар зарур бўлишини ҳамон билишмайди.\n7. Нега касаллик баъзан жиддий, баъзан эса енгил кечади?\nЎтган бир йил мобайнида шифокорлар “касаллик кечишининг клиник манзараси ёмонлашуви организмнинг иммун реакциясига боғлиқ, аммо бу реакцияни олдиндан билиб бўлмайди”, деган хулосага келишди. Бирмунча вақт муқаддам “цитокин бўрони”, яъни яллиғланиш чоғида ҳужайрада сигналларнинг узатилишига жавобгар бўлган оқсилларнинг ҳаддан ортиқ фаоллиги кўп беморлар ўлимининг бош сабабчиси деб тахмин қилинган эди. Эндиликда эса янги назария пайдо бўлган: унга кўра, асосий “айбдор” — “аутоантитаначалар”, яъни қанчалик ғалати бўлмасин, ўзи яшайдиган организмга қарши ҳаракат қилувчи специфик антитаначалар экан.\nЖаҳон банки: COVID-19 пандемияси 60 миллион кишини ўта қашшоқ аҳволга тушириб қўйиши мумкин\n480p | 33,4MB\n8. Янги коронавирус хавфли мутация бўладими?\nЎтган йилнинг декабрида Британияда аниқланган SARS-CoV-2 янги коронавируси аввалгисига нисбатан 70 фоизга юқумлироқдир. Аммо ўлим даражаси ва касалликнинг оғир ёки енгил кечиши нуқтаи назаридан унинг хавфлироқлигини кўрсатадиган бирон-бир маълумот йўқ. ЖАРда ўтган йили октябрда вируснинг бошқа мутацияси — 501.V2 штамми пайдо бўлганди. Ушбу тур ҳозирда бутун Жанубий Африка бўйлаб тарқалган.\nҒарб мамлакатларида аҳолини эмлашда қўлланаётган вакциналарнинг бир афзаллиги мавжуд: улар ёрдамида ишлаб чиқарилган антитаначалар зарур бўлганда вируснинг янги штаммларига осон мослаша олади. Ҳар ҳолда, ишлаб чиқарувчи компаниялар бизни шунга ишонтиришмоқда.\n9. Касаллик тарқалишида болалар қандай рол ўйнайди?\nЧунончи, Женева университетида 0 дан 18 ёшгача бўлган 1000 нафар болалар ва ўсмирлар устида ўтказилган тадқиқотларда исботландики, 6 ёшдан катта болаларнинг касаллик юқтириш даражаси (23 фоиз) аҳоли ўртасидаги умумий касалланиш даражаси (22 фоиз) билан қарийб бир хил экан. “Болалардаги тасдиқланган ҳолатлар сонига қараб, улар касалликни юқтирмаслиги тўғрисида хулоса қилиб бўлмайди. Улар кўпроқ вируснинг симптомсиз кечадиган турларига чалинишлари боис катталарга қараганда анча кам тестдан ўтказилади. Бинобарин, бир савол жавобсиз қолаётир: болаларнинг жамиятда касаллик тарқалишидаги ҳақиқий улуши қандай?” — дейди университетнинг Популяциялар эпидемиологияси лабораторияси бўлим бошлиғи Сильвия Стрингини.\n10. Уй жониворлари касаллик ташийдими?\nSARS-CoV-2 билан касаллангани тасдиқланган ҳайвон турлари рўйхати кенгайишда давом этмоқда — улар орасида кучук, мушук, қорақўзан, шунингдек, ҳайвонот боғида сақланадиган шер, йўлбарс ва гориллалар бор. Бу, инфекция одамдан ҳайвонга ўтиши мумкинлиги (“терс зооноз” ҳодисаси)ни, айниқса, йиртқичлар, жумладан сувсарлар оиласи вакиллари вирусга нисбатан таъсирчан бўлишини тасдиқлайди. Ит ва мушуклар орасида SARS-CoV-2 тарқалиши кўлами анча тор бўлса, қорақўзан боқиладиган фермаларда вирус жуда тез тарқалиши кузатиляпти. Хусусан, Данияда касалланган бир неча миллион жониворни ўлдиришга тўғри келган эди.\nЖССТ экспертлари Ухандаги ҳайвон бозорини кўздан кечиришди\nЭкспертлар Ўзбекистон 2023 йилгача коронавирусга қарши вакцинадан фойдалана олишига шубҳа қилмоқда\nДунёда COVID-19 ҳолатлари 100 миллиондан ошди, мамлакатлар вакцина етишмовчилигига дуч келмоқда


11 апрел 2021, Тошкент вақти: 12:09\n2018 йилнинг 26 октябрида қандолат фабрикасини бориб кўрган президент Шавкат Мирзиëев 850 киши учун иш ўрни яратилгани олқишлаган эди\nТошкентдаги Crafers қандолат фабрикаси ишчиси бир гуруҳ ишчилар номидан Ўзбекистон Меҳнат кодексида белгиланган 8 соат ўрнига 12 соатлаб ишлатилаëтганидан Озодликка шикоят қилди.\nҚандолат фабрикаси вакили ишчилар белгилаб қўйилган вақт меъёридан ортиқча ишлатилаётганини тан олди.\nЎзбекистон Касаба уюшмалари федерацияси мулозимига кўра¸ Crafers қандолат фабрикаси ишчилари касаба уюшмасига аъзо бўлмагани боис, уларнинг ҳуқуқларини ҳимоя қилиш имкони чекланган. Озодлик суҳбатлашган Бандлик ва меҳнат муносабатлари вазирлиги мулозими “Ўзбекистон ҳудудида ҳодим учун иш вақтининг нормал муддати ҳафтасига 40 соатдан ортиқ бўлиши мумкин эмаслигини” таъкидлади.\n12 соат тик оëқда. Ҳожат 3 дақиқадан ошмасин\nОзодликка шикоят қилган ва исми эфирда айтилмаслигини истаган қандолат фабрикаси ишчиси кунига 12 соатдан тик оëқда туриб ишлаëтганлигини айтаркан, бундай деди:\n- 12 соат тик оёқда туриб ишлаяпман. Тушлик учун 15 дақиқа¸ кечроқ бирор нарса тамадди қилишга 10 дақиқа ажратилган. Бир кунда фақат икки марта 3 дақиқа ҳожатхонага киришга изн бор. Бу регламентни қўриқлов химати ходимлари текшириб юради. Чарчадик десак, "ëқмаса катта кўча, мингтаси ишга кираман деб турибди" деб айтди.\nОзодликнинг Тошкентдаги мобил мухбири Crafers қандолат фабрикаси ишчилари қатнайдиган автобус жадвалини ўрганди.\nМобил мухбирга кўра¸ фабрика автобуси ишчиларни эрталаб ҳар куни 07:20; 07:26; 07:30 да ишга олиб келади ва 20:30; 20:35; 20:40 да қайтариб кутиш бекатига ташлаб кетади.\n- Эрталаб етти яримда автобусга чиққан ишчи кечқурун тўққизларга яқин ишдан қайтмоқда¸- дейди мобил мухбир.\nШоколад фабрикаси жавоби\nИшчилар шикояти юзасидан Озодлик Crafers қандолат фабрикаси маъмурияти билан боғланди. Фабриканинг ўзини "хизмат кўрсатиш самарадорлигини ошириш бўйича ходим", деб таништирган вакили “Ишчиларнинг ненормированний ишлаши вақтинча. Февраль ойида 3 смена жорий қилинганидан кейин муаммо барҳам топади”, деди.\n2018 йил октябрь ойидан бери ўтган 4 ой давомида ишчиларнинг жорий қонунларга зид тарзда 12 соатдан ишлатишга ким буйруқ берди, деган саволни фабрика вакили очиқ қолдирди:\n“Бу саволингизга ходимлар бўлими жавоб беради. Сизга унинг электрон адресини СМС қиламан”.\nХодимлар бўлими эса, Озодликка ҳеч бир шаклда изоҳ бермади.\nОзодлик 16 январь куни суҳбатлашган Бандлик ва меҳнат муносабатлари вазирлиги мулозими “Ўзбекистон ҳудудида ходим учун иш вақтининг нормал муддати ҳафтасига 40 соатдан ортиқ бўлиши мумкин эмаслигини” таъкидлади:\n- Меҳнат Кодексининг 115-моддасига кўра, ходим учун иш вақтининг нормал муддати ҳафтасига 40 соатдан ортиқ бўлиши мумкин эмас. Олти кунлик иш ҳафтасида ҳар кунги ишнинг муддати 7 соатдан, 5 кунлик иш ҳафтасида эса, 8 соатдан ортиб кетмаслиги лозим.\nКасаба уюшма ҳимоясида эмас\nБандлик ва меҳнат муносабатлари вазирлиги мулозими Ўзбекистонда ишлаëтган ишчиларнинг қонунда кафолатланган ҳуқуқларини касаба уюшмаси мунтазам ҳимоя қилишини Озодлик билан суҳбатда таъкидлади.\nБунинг ортидан Ўзбекистон касаба уюшмалари федерацияси мулозими билан боғландик. Мулозим Crafers қандолат фабрикаси ишчилари касаба уюшмасига аъзо бўлмагани боис, уларни ҳимоя қилиш имкони йўқлигини айтди.


Ўзбекистон ғарбида туз ёмғиридан кейин беморлар аҳволи оғирлашди, экинлар қуриб қолмоқда « Ўзбекистон Халқ Ҳаракати\nЎзбекистон ғарбида туз ёмғиридан кейин беморлар аҳволи оғирлашди, экинлар қуриб қолмоқда\n30 May 2018 - 23:50\n“Озодлик” радиосининг хабар беришича, Қорақалпоғистон республикаси ва Хоразм вилоятида 27 май куни ёққан туз ёмғирининг одамлар саломатлигига ва қишлоқ хўжалик экинларига таъсири сезила бошлаган.\n“Озодлик” радиоси суҳбатлашган деҳқонларнинг айтишларича, томорқалардаги экинлар қовжираб, ўсишдан тўхтаб қолмоқда.\nҚорақалпоғистон Қишлоқ ва сув хўжалиги вазирлиги кўрилган зарар миқдори ҳисобланаётганини “Озодлик” радиосига айтди.\nАйни пайтда, Хоразм вилоят ҳокимлиги мулозими туз бўронидан умуман зарар кўрилмаганини билдирди.\nТабиий офат одамлар саломатлигига қандай таъсир қилди?\nИжтимоий тармоқлар муштарийлари, Қорақалпоғистон ва Хоразмдаги бу табиий офатга расмийлар етарли эътибор бермаётгани, маҳаллий ҳокимиятларнинг зарар кўрганларга ёрдам бермаётгани ва бу ҳолатни яширишга уринаётгани ҳақида ёзмоқдалар.\nЖумладан, муштарийлардан бири Фейсбукда бу ҳақда шундай деб ёзди:\n“Бу офатнинг одамларга таъсири яхши деб бўлмайди, давленияси бор одамларнинг аҳволи оғирлашган, экинларимиз қовжираб қуриб қолмоқда, деҳқончилик катта талафот кўрди, лекин инсонларники ундан ёмонроқ. Медицина ходимлари қаерда, соғликни сақлаш вазирлиги Қорақалпоғистонга келишга кўркиб, жим яшириниб ўтирибдими. Тўғри, бундай экологияга келишни ким ҳам хоҳларди”.\nХоразм вилоятининг Янгибозор туманида яшайдиган 63 яшар Ўғилжон опанинг айтишича, нафас олиш қийнлашгани сабабли вақтинча бошқа жойга бориб яшашга қарор қилган:\n“Менда ҳам давления, ҳам нафас қисиш касали бор. Уч кун олдин осмондан чанг ва туз ёққанидан кейин қон босимим ҳам кўтарилди, нафас олиш ҳам қийнлашиб қолди. Ёшлар ҳеч нарса билмагандай юришибди, лекин касали бор одамларга қийин бўлиб қолди. Шунинг учун, вақтинча Тошкентдаги қизимнинг уйига бориб яшаб туришга қарор қилдим. Насиб қилса, эртага жўнайман”, дейди Ўғилжон опа.\nҚорақалпоғистон Соғлиқни сақлаш вазирлигининг даволаш бошқармаси бошлиғи Одилбек Ражаповнинг “Озодлик” радиосига айтишича, республикада чанг-туз табиий офатидан кейин ҳеч қандай фавқулодда ҳолат кузатилмаган, одамларнинг шифкорларга мурожаат қилиш ҳолати кўпаймаган.\nЎзбекистон Фанлар академиясининг Қорақалпоғистон бўлими мутахассиси, химия фанлари номзоди Шарбай Тўрамуродовнинг “Озодлик” радиосига айтишича, республикага ёққан тузнинг кимёвий таркиби ўрганиб чиқилмоқда:\n– Бу тузнинг таркибини ўрганиш учун давлат томонидан махсус комиссия ташкил қилинди. Ҳозир улар шуни ўрганишяпти. Бу табиий офатдан кейин одамлар орасида қаердадир бомба портлаган деган ваҳима бўлиб кетди. Кейин мен текширувнинг илк хулосаларини оммага тақдим этдим. Биринчи текширувдан бу тузнинг таркибида радиоактив моддалар, оғир металлар, заҳарли химикатлар йўқ эканлиги аниқланди. Лаборатория текширувлари ҳали давом этяпти, – деди Шарбай Тўрамуродов.\n“Экинларни сув билан ювсак ҳам, қовжираб қоляпти”\nҚорақалпоғистоннинг Чимбой туманида яшайдиган, ўзини Маҳмуд, деб таништирган деҳқон уч кун олдин содир бўлган табиий офат – чанг-туз ёмғиридан кейин томорқасидаги экинларини бир сидра сув билан ювиб чиққан бўлса ҳам, экинлари қовжираб қолаётганини “Озодлик” радиосига айтди:\n– Бу офатдан кейин ёш кўчатларнинг ҳаммаси ўлиб қолди, каттароқлари эса бир хил шалпайиб турибди, ўзгариш йўқ. Бўйи беш сантиметрга етиб қолган шоли, помидор тамом бўлди. Қуриб-қовжираб қоляпти, деди Маҳмуд.\nБу деҳқон томорқасида қуриб қолаётган экинларни расм ва видеога олиб “Озодлик” радиосига юборди.\nҚорақалпоғистон Қишлоқ ва сув хўжалиги вазирлигининг ўзини таништирмаган мулозими, табиий офатдан зарар кўрилганини тан олди:\n“Ҳозир бу билан махсус гуруҳ мутахассислари шуғулланяпти. Уч-тўрт кун ичида ҳисоб-китоб қилиб, кейин натижасини айтамиз”, – деди мулозим.\nХоразмда ҳам экинлар қурияпти, лекин ҳокимлик буни рад этмоқда\nХоразм вилоят ҳокимлигининг қишлоқ хўжалиги бўлимидан “Озодлик” радиоси олган маълумотга кўра, 27 май куни чанг-туз бўрон вилоятнинг барча туманларида содир бўлган.\nЛекин, “Озодлик” радиоси билан суҳбатда ўзини таништирмаган мулозим, вилоят қишлоқ хўжалиги бу бўрондан “умуман зарар кўрмаганини” айтди.\n“Озодлик” радиосининг Телеграм ижтимоий тармоғига боғланган хоразмликлар эса, чанг-туз ёмғиридан экологик ҳолат ёмонлашгани, одамларнинг нафас олиши қийинлашгани, экинларнинг нобуд бўлаётгани ҳақида ёзмоқдалар.\nХоразм вилоятининг Шовот туманида яшайдиган Дармонгулнинг айтишича, томорқасидаги мевага кирган помидорлар қовжираб қолмоқда:\n– Биринчи апрелда томорқага помидор кўчат қилгандик. Ҳозир пиёладай ҳосил солган. Туз ёққанидан кейин эртаси куни сув билан ювиб ташладик. Лекин барглари қовжираб қуриб қоляпти, деди Дармонгул.\nГурлан туманида яшайдиган 70 яшар деҳқон Аминбой аканинг айтишича, деҳқонлар хавотирга тушиб қолган:\n“Ёмон бўлди, экинлар энди одам бўладими ёки йўқ, ҳозирча билмаймиз. Ҳатто моллар ҳам туз теккан ўтни емай қўйди. Ўтни ўриб, қоқиб бермасак мол емаяпти”, дейди Аминбой ака.\nЧанг-туз бўрони қаердан келди?\nҚорақалпоғистон Гидрометеорология бошқармасининг бошлиғи Айбўсин Қидирниязовнинг “Озодлик” радиосига айтишича, 26 май куни Қорақалпоғистондан бошланиб, Хоразм, Бухоро вилоятигача етиб борган чанг-туз бўрони, Орол денгизининг қуриб қолган минтақасидан эмас, балки Устюрт чўлларидан бошланган.\n“Бу бўрон шимолий-ғарбий томондаги Устюрт чўлларидан келди. Совуқ ҳаво оқими келиши олдидан беш-олти кун аввал жуда иссиқ кунлар бўлган. Ҳавонинг ҳарорати 39 даражагача кўтарилиши оқибатида тупроқнинг юқори қатламидаги намлик буғланиб, қуриб қолган. Ғарб ва шимолий -ғарбдан келган кучли шамол тупроқнинг юқори қатламини кўтарган ва Қорқалпоғистон, Хоразмни қоплаб, Бухоро вилоятигача борган. Бу кучли шамол 16 соат давом этган”, дейди Қорақалпоғистон Гидрометеорология бошқармасининг бошлиғи Айбўсин Қидирниязов.


Аниқланган 23,8 млрд. сўмлик ($2,3 млн.) камомад ва ноқонуний харажатлар ҳамда ортиқча молиялаштирилган 8,4 млрд. сўм ($0,8 млн.) маблағлар жамғармага қайтарилган.\nҲисоб палатаси томонидан давлат бюджети ва давлат мақсадли жамғармалари бюджетлари ҳисобидан ажратилган маблағлар сарфланиши юзасидан 2020 йилда ўтказилган назорат тадбирлари натижасида жами 671,3 млрд. сўмлик (64 млн АҚШ доллари)ноқонуний харажатлар аниқланган.\nБу Олий Мажлис Қонунчилик палатасининг навбатдаги мажлисида Ҳисоб палатасининг 2020 йилги фаолияти тўғрисидаги ҳисоботда айтиб ўтилди.\nҲисоб палатаси томонидан 2020 йилда 87 та назорат тадбирлари ва таҳлилий ўрганишлар амалга оширилган.\nИнқирозга қарши курашиш жамғармасидан ажратилган маблағлар сарфланиши устидан Молия вазирлиги билан ҳамкорликда доимий назорат ўрнатилиб, аниқланган 23,8 млрд. сўмлик ($2,3 млн.) камомад ва ноқонуний харажатлар ҳамда ортиқча молиялаштирилган 8,4 млрд. сўм ($0,8 млн.) маблағлар жамғармага қайтарилган.\nҲалқ таълими вазирлиги муассасаларида 192,2 млрд. сўмлик молиявий хато, камчиликлар ва ўзлаштиришлар аниқланган. Жумладан, халқ таълими соҳасидаги ислоҳотларга кўмаклашиш жамғармаси маблағларидан 21 млрд. сўмлик самарасиз харажатларга йўл қўйилган.


Хива туманининг Эски Қиёт қишлоғида 20-Меҳрибонлик уйи тарбияланувчилари учун янги Болалар шаҳарчаси қуриб фойдаланишга топширилгани ҳам бу борадаги юксак эътибор ва ғамхўрликнинг яна бир амалий ифодаси бўлди. Етти гектар майдонни эгаллаган кўркам масканда навқирон авлод вакилларининг жисмонан ва маънан соғлом, ҳеч кимдан кам бўлмай камол топишлари учун барча қулайлик муҳайё этилди.\nШаҳарчага қадам қўяр эканмиз, бу ердаги обод манзарадан кўзимиз қувнайди. “Ирдимзон қурилиш” хусусий корхонасининг моҳир бинокорлари томонидан 140 нафар тарбияланувчига мўлжаллаб барпо этилган 18 та коттежнинг ҳар бири муҳташам кошонани эслатади. Ҳудуд атрофидаги майдонлар, равон йўллар, ички ва ташқи коммуникация тизимлари замонавий меъморчилик анъаналари асосида тикланган. Энг сўнгги русумдаги технологиялар билан жиҳозланган компьютер хонаси, спорт зали, ёпиқ сузиш ҳавзаси, футбол, волейбол, баскетбол ва махсус ўйин майдончалари ҳамда маданий-маърифий тадбирлар ўтказишга мўлжалланган 200 ўринли зал болажонлар ихтиёрида.\n— Одатда, ота-онасиз вояга етаётган болалар меҳр-муҳаббатга ташна бўлиб улғайишади, — дейди 20-Меҳрибонлик уйи директори, Ўзбекистон Қаҳрамони Вера Пак. — Негаки, оила — муқаддас қўрғон. Унда нафақат ота-она, балки ака-ука, опа-сингилнинг ўз ўрни бор. Бу кўринмас ва сирли ришта ота-онасиз болажонлар кўзларида мунг, кўнглида ўксиклик уйғотади. Шу боис давлатимиз ташаббуси билан ташкил этилган шаҳарчамизда оила муҳитини яратишга ҳаракат қилаяпмиз. Яъни бу ерда ҳар бир ўғил-қизнинг ўз онаси, ака-укалари, опа-сингиллари бор. Улар учун шаҳарчадан уй-коттежлар ажратилган. Яшаш шароитлари ҳам шунга мос. Масалан, она — фарзандларни тарбиялаш учун масъул. Бунинг учун махсус педагог-тарбиячи жалб қилинган. У шу ерда яшаб, оилага бошчилик қилади. Хонадоннинг каттароқ аъзолари — фарзандлар онага дастёр, ука-сингилларига меҳрибон кўмакчи.\nЯқинда мазкур шаҳарчанинг тантанали очилиш маросими чинакам шодиёнага айланди. Санъаткорлар ижросидаги куй-қўшиқлар болажонлар кўнглига янада кўтаринки кайфият бағишлади.\nМазкур рукндаги бошқа мақолалар: « Таъминот янада яхшиланади\tОбод юрт истиқболи »


АҚШ ва президентлар: олтин анъана тарихи - XABARDOR.UZ\nАҚШ ва президентлар: олтин анъана тарихи\n2016 йилнинг 8 ноябрь куни АҚШда ҳисоб бўйича 45-президент сайланади. “Океан орти мамлакати”да 1789 йилдан бошлаб президент сайлови ўтказиб келинади. АҚШда президент сайлови ҳар 4 йилда - тўртга қолдиқсиз бўлинувчи йилларнинг ноябрь ойининг биринчи душанбасидан кейинги биринчи сешанбасида ўтказилади. Кўпчилик, демак, ноябрнинг биринчи сешанбаси экан-да, дейиши мумкин. Аммо бундай эмас. Мабодо 1 ноябрь сешанбага тўғри келиб қолса, у ҳолда сайловлар 8 ноябрда ўтказилади. Эслатиб ўтиш керак-ки, АҚШда бўлиб ўтадиган президентлик сайловида фақат икки номзод – “демократлар ва республикачилардан вакиллар қатнашади”, деган тассаввур мутлақо нотўғридир. Аслида, президентлик сайловларига расман ўнлаб номзодлар қўйилади. Бироқ ёзилмаган қоидаларга кўра, нима учундир иккита партия вакилларига кўпроқ эътибор қаратилади.\nГилберт Стюарт портрети\nАҚШнинг биринчи президенти этиб бир овоздан Жорж Вашингтон сайланган. 1792 йилда иккинчи муддатга якдилик билан қайта сайланди. Шу кунгача у юз фоиз овоз билан сайланган АҚШнинг ягона президенти сифатида тан олинади. Жорж Вашингтон АҚШ тарихида партиясиз бўлган иккита президентнинг биттасидир. Унинг фикрича, партиялар ўртасидаги кураш сиёсий ҳаётга салбий таъсир кўрсатиб, мамлакат тараққиётининг ривожланишга тўсиқ бўлади. Иккинчи партиясиз президент Жон Тайлер (1841—1845) эди. У аввалига вице-президент этиб сайланган, 1841 йилда президент Уильям Гаррисоннинг вафотидан кейин давлат раҳбарлигини қўлга киритган эди. Вице-президент этиб сайланган вақтда Жон Тайлер виглар партиясининг аъзоси эди, бироқ президент лавозимини эгаллагач партиядошлари манфаатларига зид сиёсат юрита бошлади. Шундан сўнг партия сафларидан чиқарилди.\nПрезидентлик лавозимида Франклин Делано Рузвельт энг кўп (1933—1945) 12 йил (4422 кун) фаолият юритган бўлса, Уильям Гаррисон атиги 31 кун фаолият юритди. У 1841 йилда инаугурация маросимидан кўп ўтмай вафот этди.\nАҚШ тарихида энг ёш президент сифатида Теодор Рузвельт (1901—1909) тан олинган. У 42 ёшга кирганида президентлик лавозимига киришган эди. Тўғри, у президент этиб тўғридан тўғри сайланмаган. Вице-президент бўлгани учун ҳам 1901 йилда президент Уильям Мак-Кинли ўлдирилганидан сўнг давлат раҳбари сифатида фаолият юрита бошлади. Энг ёш президент этиб сайланган Жон Кеннеди(1961—1963)дир. У 43 ёшида президент этиб сайланган эди. Энг кекса президент сифатида Рональд Рейган (1981—1989) кўрилади. У лавозимига киришган вақтда 69 ёшда эди. Икки муддат АҚШни бошқарган Рональд Рейган 78 ёшида Оқ уйни тарк этди.\nБир муддатдан сўнг танаффус билан иккинчи муддатга президент этиб сайланган Гровер Кливленд 22-чи (1885-1889) ва 24-чи (1893—1897) президент сифатида тан олинади.\nАҚШ тарихида биринчи қора танли президент Барак Обама (2009—2017)дир.\nАҚШнинг уч нафар президенти — Теодор Рузвельт (1901—1909), Вудро Вильсон (1913—1921) ва Барак Обама (2009—2017) ўз фаолиятлари мобайнида Тинчлик бўйича Нобель мукофотига сазовор бўлган. Шунингдек, экс-президент Жимми Картер (1977—1981)га ҳам Нобель мукофоти берилган.\nШу кунгача хотин-қизлар бирор марта ҳам президент ёки вице-президент лавозимларини эгалламаган. Бироқ вице-президентликка икки марта аёллар ўз номзодини кўрсатган. 1984 йилда Жеральдин Ферраро Демократик партиядан ва 2008 йилда Сара Пейлин Республикачилар партиясидан ўз номзодларини вице-президентликка кўрсатган эди. Президентлик курашига киришган биринчи аёл Ҳиллари Клинтон ҳисобланади. Демократик партия ичида бўлиб ўтган 2008 йилги праймеризда у Барак Обамага мағлуб бўлди. 2016 йилда эса Ҳиллари Клинтон расман президентликка Демократик партиядан номзод бўлди.\nОқ уй раҳбарлари ўз маошларини хайрия мақсадларига ҳам йўналтиришган. Жумладан, 31- президент Герберт Гувер (1929—1933), 35-президент Жон Кеннеди (1961—1963) президентликдан оладиган маошларини хайрия мақсадларига сарфлашган.\nПрезидент лавозими 1787 йилда қабул қилинган Конституцияга кўра жорий қилинган ва 1789 йилда кучга кирган. Президент давлат ва ижроия ҳокимият раҳбари ҳамда Қуролли кучлар олий бош қўмондонидир.\nАҚШда туғилган, камида 14 йил мамлакат ҳудудларида истиқомат қилиб келаётган ва сайлов вақтида 35 ёшга кирадиган ҳар қандай АҚШ фуқороси президентликка номзодини кўрсатиши мумкин. Президент 4 йил муддатга сайланади. Бир киши кетма-кет икки муддатга президент этиб сайлана олмайди. Конституцияга кўра, Президент “қонунларни бажарилишини назорат қилади ва Қўшма Штатлардаги барча амалдорларни тайинлайди”. Юқори мансабли раҳбарлар (вазир ва идоралар раҳбарлари), шунингдек, Олий суд аъзолари “сенат розилиги ва маслаҳати билан” президент томонидан тайинланади.\nПрезидент ҳар йили Конгрессга “Мамлакатдаги вазият” тўғрисида ҳисобот бериб туради. Президент вето ҳуқуқига эга. Аммо Президент Конгрессни тарқатиб юбора олмайди. Президент ташқи сиёсатни белгилаб беради. Шахсан ўзи ёки ўз вакиллари орқали халқаро музокаралар олиб боради ва шартномаларни имзолайди. Хорижий давлатлар элчиларидан ишонч ёрлиқларини қабул қилиб олади ва хорижий давлатларга АҚШ элчиларини тайинлайди.\nПрезидент ҳарбий соҳада чекланмаган ваколатларга эга. У бошқа давлатлар ҳудудларида жанговор ҳаракатлар бошлаш борасида қуролли кучларга буйруқ бериши мумкин. Аммо уруш эълон қилиш ҳуқуқига эга эмас. Бу ҳуқуқ Конгрессга берилган. Президент қарорига кўра, мамлакатда фавқулотда ҳолат жорий этилиши мумкин.\nАҚШда “Оқсоқ ўрдак” деган ибора бор. Бу кўп ҳолларда ваколати якунланаётган президентга нисбатан ишлатилади. Мазкур ибора амалдаги президентнинг сайланган президентга аста-секинлик билан ваколатларни топшириш даврига нисбатан қўлланилади. Тўғри бу жараёнда амалдаги президентнинг ваколатлари сақланиб қолаверади. Бироқ унинг ҳар бир хатти-ҳаракати жамоатчилик ва оммавий ахборот воситаларида бошқача қабул қилина бошланади. Масалан, 2001 йилнинг 20 январида Жорж Бушнинг инаугурация маросимига бир неча соат қолганида ҳокимиятни топшираётган Билл Клинтон 140 нафар маҳбусни авф қилиш борасидаги фармонга имзо чеккан эди. Бу ерда қонун бузилишларига йўл қўйилмаган бўлишига қарамай жамоатчилик Билл Клинтоннинг бу қарорига бошқача назар билан қараган эди.\nКонституцияга кўра, “давлатга хиёнат, коррупция ва бошқа оғир жиноятлар ва хатти-ҳаракатлари учун” президент импичмент орқали истеъфога чиқарилади. АҚШ тарихида импичмент икки марта - 1868 йилда Эндрю Жонсон, 1998-1999 йилларда Билл Клинтонга нисбатан қўлланилган. Аммо уларнинг ҳар иккиси ҳам оқланган. Ўз хоҳиши билан фақат бир президент - Ричард Никсон (1974 йилда импичмент таҳдиди сабаб) мансабидан воз кечган. Навбатдаги импичмент янги президентга нисбатан (У Ҳиллари Клинтон бўладими ёки Дональд Трамп қатъий назар) қўлланиши мумкинлиги айтилади. Таҳлилчиларнинг фикрича, бу галги сайловда кучли номзод йўқ. Ҳиллари Клинтон ёки Дональд Трампдан бирортаси президент этиб сайлангудек бўлса, уларнинг ҳар иккиси ҳам кучли президент бўлишига шубҳа билан қаровчилар бор. Уларнинг ҳар иккиси ҳам дастурларини ҳаётга татбиқ эта олмасликлари тахмин қилинмоқда. Ҳиллари Клинтоннинг ваъдаларини амалга ошишига Конгресс тўсқинлик қилиши турган гап. Дональд Трамп ғалаба қозонгудек бўлса, унинг атрофида ҳам муаммолар бўлиши аниқ. Лекин буни вақт кўрсатади. Ким президент бўлишини америкаликлар ҳал қилади.\nАҚШда муддатдан илгари президентлик сайловлари ўтказилмайди. Конституцияга кўра, президент вафот этса, истеъфога чиқса ёки мансабидан четлаштирилса у ҳолда давлат раҳбарлигини автоматик равишда вице-президент эгаллайди. Президент ва вице-президент лавозимлари бўшаб қолгудек бўлса, у ҳолда Вакиллар палатасининг спикери президент сифатида фаолият юритади. Рўйхат бўйича Сенат раиси, вазирлар президент лавозимини эгаллайди. Бу борада биринчи ўринда давлат котиби туради. 1947 йилда қабул қилинган қонунга кўра, Президент лавозимини эгаллайдиган 18 та амалдор тасдиқланган.\n1967 йилда Конституцияга киритилган 25-қўшимчага кўра, президент ўз вазифасини бажара олмай қолса, у ҳолда вице-президент бу вазифани бажаришга киришади. Бунинг учун, албатта, президент баёнот бериши керак. Бу каби ҳодиса атиги уч марта кузатилган. 1985 йил 13 июлда Рональд Рейган 8 соат мобайнида ўз ваколатларини катта Жорж Бушга, 2002 йил 29 июни ва 2007 йил 21 июлида кичик Жорж Буш ўз ваколатларини икки соат Дик Чейнига топширган эди.\nҲаракатланиш учун президентга алоқа жиҳозлари билан таъминланган шахсий вертолёт ва яхта берилган. Шахсий автомобили зирҳланган. Президентга мамлакат ичкариси ва халқаро йўналишларда парвоз қилиши учун иккита махсус жиҳозланган Boeing 747 (асосий ва заҳира) самолёт ажратилган. Борт №1нинг йўналиши ва парвоз вақти махфийлаштирилган ва ҳарбий амалиёт сифатида талқин қилинади.\nАҚШ президентининг маоши бир йилда 400 минг долларни ташкил қилади. Бундан ташқари, президент бошқа ҳаражатлар учун бир йилда 50 минг доллар олиши мумкин. Бу маблағ маошдан фарқли равишда солиққа тортилмайди. Президент ва унинг оиласи истиқомат қиладиган Оқ уй учун бир йилда давлат хазинасидан 4 миллион доллар сарфланади. Биргина гуллар учун 250 минг доллар ажратилиши айтилади. Оқ уйдан ташқари президентнинг Мэриленд штатида Кэмп-Дэвид қароргоҳи ҳам бор. Давлат раҳбари мамлакат фуқароларидан чекланмаган миқдорда совға олиши мумкин. Аммо хорижий давлат раҳбарларидан олинган совғалар халқ мулки сифатида Миллий архивга топширилиши шарт. Бироқ президент ҳақини давлат бюджетига топширгудек бўлса, бу совғаларни ўзига қолдириши мумкин.\n“Жорж Буш” авианосеци\nПрезидентлар ваколатларини топширганларидан кейиноқ уларнинг номларини абадийлаштириш бошланади. Давлат раҳбарларининг номлари авианосецларга берилиши анъанага айланган. 2006 йилнинг ноябрь ойида 41-президент катта Жорж Буш (1989—1993) шарафига “Жорж Буш” авианосеци сувга туширилди.\nТошга ўйиб ёзилганлар\nАҚШда яна бир яхши анъана бор. У ҳам бўлса президент кутубхонасини ташкил қилишдир. Бу анъана 1939 йилдан бери амалда. Ўшанда Франклин Рузвельт ўзига тегишли ҳужжатларни Миллий архив хизматига топширган эди. Жорж Вашингтон, Авраам Линкольн ва Томас Жефферсон хотирасига Вашингтон шаҳрида ёдгорлик ўрнатилган. Уларнинг номи Теодор Рузвельт номи билан бирга Жанубий Дакота штатидаги Рашмор тоғига ўйиб ёзилган. Жон Кеннеди шарафига Арлингтон қабристонида мангу олов ёниб турибди.\nАҚШда “собиқ президент” атамаси деярли йўқ. Улар рақамлари билан аталишади. АҚШ президенти этиб сайланган киши бу мақомни умрининг охирига қадар сақлаб қолади. Бугунги кунда Барак Обамадан ташқари Жимми Картер, катта Жорж Буш, Билл Клинтон ва кичик Жорж Буш ҳам президент мақомини сақлаб қолган. Истеъфога чиққан АҚШ президентлари бир йилда 200 минг долларга тенг пенсия олади. Собиқ президент сингари уларнинг оила аъзолари ҳам АҚШ Махфий хизмати томонидан қўриқланади.


ШУҲРАТПАРАСТЛИК, ДАБДАБАБОЗЛИК - Ўзбекистон овози газетаси\nПарламентнинг қуйи палатасида турли мазмундаги қонун лойиҳалари қизғин муҳокама этилиб, депутатлар жойлардаги ўрганишлар, аҳоли манфаатларидан келиб чиқиб, уларга таклиф ҳамда фикр-мулоҳазаларини билдирмоқда.\nЎзбекистон Халқ демократик партияси фракциясининг навбатдаги йиғилишида қатор қонун лойиҳалари биринчи ва иккинчи ўқишда кўриб чиқилди.\nДемократик давлатларда қонун устувор бўлиб, улар инсон ҳуқуқ ва манфаатлари ҳимоясига хизмат қилади. Табиийки, фуқароларнинг қонун олдида бурчлари ҳам бор, албатта. Шу маънода парламентга киритилган «Ўзбекистон Республикасининг Маъмурий жавобгарлик тўғрисидаги кодексига қўшимчалар киритиш ҳақида»ги қонун лойиҳаси депутатлар диққат марказида бўлди.\nМақсуда ВОРИСОВА, Олий Мажлис Қонунчилик палатасидаги Ўзбекистон ХДП фракцияси аъзоси:\n— Кўп бора таъкидланган бўлишига қарамасдан, ҳали ҳануз тўйлар ва бошқа маросимларда меъёридан ортиқ дабдаба, исрофгарчиликка йўл қўйиш каби ҳолатлар давом этаётгани оғриқли муаммолардан бири бўлиб қолмоқда. Шунинг учун тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш тизимини янада такомиллаштиришга эҳтиёж туғилди. Шу жиҳатдан мазкур қонун лойиҳаси муҳим ҳисобланади.\nОдамларнинг дабдаба ва исрофгарчиликка йўл қўйиши натижасида жамиятда турли кўнгилсизликлар юзага келмоқда. Мисол учун, пули ва имкони бор одам йўл қўйган ортиқча ҳашамга тенглашмоқчи бўлган оддий оилаларнинг тинчлиги, ҳаловати йўқолмоқда.\nМазкур лойиҳа билан тўйлар, оилавий тантаналар, маърака ва маросимлар ўтказиш тартибини бузиш, жумладан, қўшма қарор билан тасдиқланган «Тўйлар, оилавий тантаналар, маърака ва маросимлар ўтказилишини тартибга солиш тўғрисида»ги Низомнинг 2-бобида белгиланган тадбирлар ўтказиш тартибига қўйиладиган умумий талабларга риоя қилмаганлик учун маъмурий жавобгарлик белгиланиши кўзда тутилмоқда.\nМазкур низомнинг 19-бандига мувофиқ ички ишлар органлари профилактика инспектори фуқароларнинг ўзини ўзи бошқариш органлари билан биргаликда фуқаролар ўртасида тўйлар тартибини таъминлаш белгиланмоқда. Лойиҳа амалиётга татбиқ этилса, оилавий тантаналар, маърака ва маросимларни ихчам ва камхарж ўтказишга, жамиятда қабул қилинган хулқ-атвор меъёрлари ва қоидаларини аҳоли онгига сингдиришга хизмат қилади.\nУлуғбек ВАФОЕВ,Олий Мажлис Қонунчилик палатасидаги Ўзбекистон ХДП фракцияси аъзоси:\n— Оилавий тадбирлар ўтказилишини тартибга солишда ижтимоий адолат ва қонунийлик, миллий урф-одат ва қадриятларга содиқлик, бошқа дин ва миллат вакилларининг урф-одатларини ҳурмат қилиш ҳамда жамоатчилик фикрини инобатга олиш тамойилларига риоя этилиши лозим, деб ҳисоблаймиз. Тўйлар, оилавий тантаналар, маърака ва маросимларнинг шуҳратпарастлик ҳамда дабдаба билан ўтказилишининг олдини олишга қаратилган аниқ ва мақсадли профилактик тадбирларни ташкил этиш эса турли кўнгилсизликларнинг олдини олиши, табиий албатта. Шунингдек, бундай тадбирлар давомида жамоат тартибини таъминлаш ҳам муҳим саналади.\nШу сабабли, Маъмурий жавобгарлик тўғрисидаги кодексга киритилиши таклиф этилаётган ҳуқуқбузарликни аниқлаш, маъмурий ҳуқуқбузарлик тўғрисида баённома тузиш ҳамда ўрнатилган тартибда маъмурий судга юбориш масаласини ички ишлар органларига юклаш таклиф этилмоқда. Бундан ташқари, Маъмурий жавобгарлик тўғрисидаги кодексга киритилиши таклиф этилаётган маъмурий ҳуқуқбузарликка оид ишларни маъмурий судлар томонидан кўриб чиқилиши белгиланмоқда.\nЛойиҳанинг бугунги кундаги долзарб масалани қамраб олиши аҳамиятлидир. Шу жиҳатдан мазкур лойиҳани фракциямиз аъзолари қўллаб-қувватлади. Табиийки, кейинги ўқишга қадар ўз таклиф ва мулоҳазаларимизни билдирамиз.\nФракция йиғилишида яна бошқа қатор қонун лойиҳалари муҳокама қилинди. Ҳар бир лойиҳа бўйича фракция ўз позициясини белгилаб олди.


Ўзбекистон президенти Уфада Владимир Путин билан икки томонлама учрашув ўтказади\n14:58 / 07.07.2015\nЎзбекистон президенти Ислом Каримов шу ҳафта Россия президенти Владимир Путин билан икки томонлама учрашув ўтказади.\nРоссия етакчисининг ёрдамчиси Юрий Ушаков берган маълумотга қараганда, икки давлат раҳбарининг учрашуви Шанхай ҳамкорлиги ташкилотининг Уфа саммити доирасида бўлиб ўтади. Учрашув 10 июль кунига белгиланган.\nУчрашувдан кўзланган мақсад Россия ва Ўзбекистоннинг энергетика соҳасидаги ҳамкорлигини кенгайтиришдир. Шунингдек, президентлар таълим соҳасидаги алоқаларни мустаҳкамлаш ҳамда икки томонлама стратегик ҳамкорликнинг турли жиҳатларини муҳокама қилади.


Суриянинг ҳукумат қўшини шарқий Ҳалабнинг 60 фоиз ҳудудини озод қилди\n15:22 / 05.12.2016\nСурия армияси маҳаллий куч ишлатар тузилмалар ёрдамида жангарилар қўл остида бўлган шарқий Ҳалабнинг 60 фоиз ҳудудини озод қилди. Бу ҳақда "Ал-Масдар" нашри маълум қилмоқда.\nУнинг маълумотларига кўра, шаҳар шимолида террорчилар мудофаасининг муваффақиятсизлигидан сўнг, Сурия ҳукумати қўшини Ҳалабни озод этишнинг иккинчи босқичини бошлади.\nОперация армия бўлинмалари Ҳалаб халқаро аэропортининг ғарбида жойлашган университет шаҳарчасини озод этишга киришишидан бошланди. Ҳарбийларнинг мақсади – аэропорт ва шаҳар марказини боғлаб турувчи Аль-Баб шоссеси ва бошқа йўллар ўтган ҳудудни озод қилиш эди.\nОрадан бир неча кун ўтиб, ҳукумат қўшинлари Карм-аль-Жазматий, Карм-ат-Тарраб, Дарет-Авад, Карм-аль-Майсар, Карм-ат-Тахан, Карм-аль-Катержий, Тарик-аль-Баб ва Хальвания мавзуларини жангарилардан озод этишди.


Бишкек аҳоли қўлидаги қуролдан хавотирда\nҚирғизистонда 2010 йилги апрел ва июн воқеалари чоғида ҳуқуқ-тартибот ҳамда ҳарбий тузилмалардан тортиб олиниб, аҳоли қўлига ўтиб кетган қуролларнинг 44 фоизигина қайтарилган, холос\nҚирғиз расмийлари президентлик сайлови арафасида аҳоли қўлида юзлаб ўқотар қуролларнинг ноқонуний сақланиб қолаётганидан ташвиш билдирмоқдалар.\nҚирғизистон Ички ишлар вазири ўринбосари Мелис Турганбоевнинг айтишича, ўтган йилги апрел ва июн воқеаларида милициянинг 1177 та ўқотар қуроли аҳоли қўлига ўтиб кетган. Бу қуролларнинг 56 фоизи ҳанузгача топилгани йўқ.\nҚирғизистон Миллий хавфсизлик қўмитасидан эса 263 та қўрол тортиб олинган ва шу кунгача уларнинг 43 тасигина топилган.\nАйни пайтда ҳуқуқ-тартибот идоралари апрел воқеалари ва Ўш қирғини пайтида аҳоли қўлига ўтиб кетган қуроллардан фойдаланиб, жиноят содир этиш ҳолатлари кескин кўпайганлигини билдирмоқда.\nҚирғизистон парламенти депутати Камила Талиева бундай ҳолат айниқса Ўшдаги барқарорлик учун катта таҳдид туғдираётганини айтади:\n- Ўшликлар сайлов арафасида хавотирда яшашмоқда. Улар: “Агар қуролларнинг ҳаммаси мусодара қилинмаса, барқарорлик қил учида турибди”, деб айтишаяпти. Ўшда сайлов арафасида партиялараро низолашувлар кескинлашаётганидан ташвишланишаяпти, - деди Камила Талиева.\nМилициянинг истеъфодаги генерали Рашид Тағаев эса қуролларни аҳоли қўлидан тортиб олиш жараёнининг сусткашлик билан олиб борилаётганини мазкур қуроллар олди-сотти воситасига айланиб қолгани билан изоҳлайди.\n- Мен сўнгги пайтда аҳоли вакилларидан бирортаси ўз ихтиёри билан қурол топширгани ҳақида маълумот олганим йўқ. Милициянинг ҳам қуролларни қайтариб олиш ҳаракати самара бермаяпти. Аҳоли қўлида қолган қуроллар олди-сотти воситасига айланиб қолди. Бугунги кунда қурол сотувчи чайқовчилар пайдо бўлди, - деди генерал Тағаев.\nАйни пайтда аҳоли қўлида қолган қурол савдосига милиция ходимларининг аралашгани ҳақида ҳам маълумотлар бор. Бир неча ой олдин Миллий хавфсизлик хизмати Қирғизистонда катта миқдорда қурол сотиш билан шуғулланган жиноий гуруҳ қўлга олинганини ва гуруҳга милициянинг нуфузли бир неча зобити раҳбарлик қилганини билдирган эди.\nХавфсизлик соҳаси таҳлилчиларига кўра, аҳоли қўлида қолган қуролларни асосан мамлакат ҳудудида фаолият юритаётган уюшган жиноий гуруҳлар сотиб олаётгани тўғрисида ҳозирча тасдиқланмаган маълумотлар мавжуд.\nШунга қарамай, Миллий хавфсизлик қўмитаси раиси ўринбосари Дуйшон Чўтқараев ҳуқуқ-тартибот тузилмалари сайлов жараёнида вазиятнинг мураккаблашиб кетишига йўл қўймасликка қодир эканини билдирди:\n- Аҳолидан тортиб олинмаган қуроллар сайлов пайтида вазиятни издан чиқаришда фойдаланилиши мумкин, деган хавотирлар бор. Аммо ҳуқуқ-тартибот тузилмалари бунга йўл қўймаслик учун чора-тадбирларни ишлаб чиқмоқда, - деди Дуйшон Чўткараев.\nАснода хавфсизлик соҳаси экспертлари қирғиз ҳуқуқ-тартибот тузилмаларининг апрел ва июн воқеалари пайтида аҳоли қўлига 1500 мингга яқин ўқотар қурол ўтиб кетгани ҳақидаги маълумотига шубҳа билдирадилар. Айрим таҳлилчилар тартибсизликлар пайтида аҳоли томонидан ҳарбийлар ва ҳуқуқ-тартибот ходимларидан 5 мингдан 10 минггача қурол тортиб олинган, деган тахминни ҳам билдирганлар.


Erkak va Ayolni psixologik farqi!\nОлимларнинг фикрича аёллар асосан тинч ва стандарт шарт-шароитларда яхши натижаларни кўрсатар эканлар. Масалан, милтиқдан отишда, осойишта ва хотиржам ҳолатда эркаклар уларга мерганликда ета олмайдилар.\nАйни пайтда, икки-уч хил хил ишни бажариш, ноодатий ва асабий вазиятларда (бир жиноятчига нисбатан қурол ишлатиш каби) аёлларда «тир»даги мерганликдан асар ҳам қолмас экан. Эркаклар бўлса бунинг акси, тезкор вазиятларда юқори аниқлик ва тартиб билан қурол ишлатишга қобилият пайдо бўларкан. Яъни, эркакларда руҳий-психологик ҳолат анча мўътадил, босиқ бўлганлиги учун тезда вужудга келган ностандарт вазиятни тўғри баҳолаб, шунга мувофиқ ҳаракат қилиш, назарияни амалга татбиқ қилиш анча яхши ривожланган экан.\nБу борада мисоллар кўп, бу ерда ҳаммасини келтириб ўтирмадим. Ажабмаски, шунинг учун ҳам, балки, баъзи касблар – жарроҳлик, фуқаро авиациясида учувчилик, «Формула 1» болиди ва бошқа шу сингариларда ишловчиларнинг 99,9%ини эркаклар ташкил қилса.\nЭркаклар тўғри маънода туғма «овчи»: жисмонан ва психологик кучли, оиланинг моддий таъминотчисидир. Бу – Аллоҳнинг ҳикмати. Эркакнинг оилага бош бўлиш вазифаси шу сабабдан юклатилган бўлса, эҳтимол.\nЭнди ҳозирги кўчаларимиздаги аҳвол ўзингизга маълум. Машиналар, тирбандликлар, ҳар хил «шумахер» ҳайдовчилар кўп. Ёки бўлмаса, хаёлпараст пиёдалар… Бундай хавфли, асабий вазиятларда албатта аксарият аёлларда уларга зарур бўлган совуққон психологик ҳолат етишмаслиги табиий. Энди ўйлаб кўринг, Худо кўрсатмасин (аслида бундай воқеалар бўлган), агар аёл киши машинасида одам уриб, ўлдириб қўйса-ю, унинг эмизикли фарзанди бўлса, нима бўлади?!\nЎзим ҳам ҳайдовчиман, бир машина орқасидан юриб, унинг ҳаракатланишига қараб, рулда аёл киши бўлса керак десам, ҳақиқатда шундай бўлиб чиқади. Чунки ҳаракатланишида ишончсизлик билиниб туради.\nБошка тарафдан қарасак, аёллар учун оддий бўлган кундалик уй юмушларини эркаклар умуман қила олмайдилар. Шунинг учун эркак ва аёл ўзига хос бўлган ишни қилиши тўғрироқ бўлса керак. Яна ҳам Аллоҳ билгувчироқ!\n© Мавлон Назирбеков\n- Joylandi: 29.08.2016 21:56


Бу дунёни ким бошқаради? — Dilkashradio.com\nБу дунёни ким бошқаради?\nАссалому алайкум ҳурматли азиз радиомиз мухлислари. Сизлар билан яна ҳаво мавжлари орқали дийдор учрашиб турганимиздан миннатдормиз. Азизлар, Муқаддас Китоб бизга айтадики, Худо бутун борлиқни Ўз қўлида ушлаб турибди. У нафақат жонсиз предметларни, балки барча қимирлайдиган жониворлардан тортиб, сиз билан мени ҳам Ўз қўлида ушлаб турибди.\n1 Солномалар китобининг 29 боби 12 оятида шундай ёзилган: “Бойлик ва шон-шарафнинг манбаи Сенсан. Ҳа, Сен ҳамма нарса устидан ҳукмронсан. Куч-қудрат эгаси Ўзингсан. Одамларни юксалтирадиган, уларга куч берадиган Сенсан”. У меҳрибон ва ягона Шоҳдир. Ҳаттоки кичкинагина қушча ҳам Унинг рухсатисиз ерга йиқилиб тушмайди.\nХудованднинг рухсатисиз ҳеч нарса содир бўлмайди ёки Унинг хоҳишига ҳеч ким қарши чиқолмайди. Барчамизга таниқли бўлган Августин бир пайтлар шундай деган эди: “Агар нимадир содир бўлишини Худованд хоҳламаса, ҳеч нарса содир бўлмайди, ёки Унинг Ўзи нимадир содир бўлишига йўл қўяди ёки унинг Ўзи белгиланган вақтда ҳаммасини амалга оширади”.\nҲаттоки кичкинагина нарса ҳам Худованднинг назаридан қочиб қутила олмайди. Худованднинг ҳукмидан ҳеч ким қочиб қутила олмайди. Лекин нима учун шундайлигини инсонлар ҳозирча тушуниб етолмайдилар? Унинг йўли бизнинг юрадиган йўлимиздан бир мунча баландда жойлашган.\nМасалан: Римликларга мактубининг 11 боби 33 оятида ажойиб сўзлар битилган:\n“Оҳ, Худонинг саховату ҳикмати ҳамда билимининг чуқурлигини қаранг! Унинг ҳукмларига кимнинг ақли етар, йўлларини ким текшириб чиқар экан?” Биз, инсонлар, баъзида Худованднинг ҳукмдор эканлигига иккиланиб қоламиз.\nЧунки У инсонларга ўхшамайди. Инсонлар тез-тез ўз ваъдаларини ёддан чиқариб қўядилар. Худованд эса барча ваъдасини режа асосида амалга оширади. Худованднинг буюклиги ҳам ва инсонлардан фарқининг бир бўлаги ҳам шу ерда. Кўпчилик масиҳий бўлмаган олимлар, бутун борлиқ ўз-ўзидан яралган, деб айтадилар.\nУлар Худога ишонмайдилар. Ҳамма нарса тасодифан содир бўлади деган фикрни бошқаларга ҳам уқтиришга ҳаракат қилишади. Азизлар, тасодифан ҳеч нарса содир бўлмайди. Барча содир бўлаётган ҳодисалар учун кимдир сабабчи. Инсонларни марҳаматлайдиган ҳам ва гуноҳлари учун жазолайдиган ҳам Худованддир. Ҳар биримизнинг ҳаётимиз Унинг қўлларида.\nУ истаган вақтда ҳаётимизни узайтира олади ва истаган вақтида ҳаётдан кўз юмишимизга сабабчи бўла олади. Азиз радио тингловчи, шундай буюк Худони олқишлайлик, Унга тасаннолар айтайлик. Азизлар, ўз фикр ва мулоҳазаларингизни бизнинг электрон манзилимизга юборинг. Бизнинг манзил: dilkash@najot.com Хайр саломат бўлинглар.\nШубҳа ва имон 01\nҲукм қилиш истаги


ЎзА - Марказий банк олтинларни нега сотган?\n18.01.2020 Чоп этиш версияси\nМарказий банк олтинларни нега сотган?\nҲамма даврларда ҳам олтин яхши “суғурта” бўлган. Чунки унга ҳеч қандай сиёсий, иқтисодий санкциялар ёки учинчи мамлакатлар таъсир ўтказа олмайди. Шунингдек, хорижий инвесторларнинг ишончи ҳам мамлакатда олтин-валюта захиралари миқдорига қараб ортади.\nАслида ҳам олтин – дунёдаги энг юқори ликвидликка эга бўлган валютавий актив. Жаҳон бозорларида молиявий қийинчиликлар ва инқирозлар юзага келган шароитда хавфсиз активлардан бири бўлиб ҳисобланади. Керак бўлганда уни жуда тез сотиш мумкин.\nЎзбекистон ҳам ўз олтин-валюта захираларига эга, албатта. Бироқ, ўтган йили кўпчилик бир мавзуни кўп муҳокама қилди. Яъни Марказий банк 4 миллиард долларлик олтинни экспорт қилиш орқали алмашув курси барқарорлигини таъминлагани ҳақидаги хабар. Бу мавзуга янги 2020 йилда нуқта қўйиш учун Ўзбекистон Республикаси Марказий банки раисининг биринчи ўринбосари Илҳом Норқулов изоҳ берди.\n– Битта масалани эътиборга олиш керак-ки, Марказий банк алмашув курси барқарорлигини таъминлаш учун олтин сотмайди, – дейди\nИ.Норқулов. – Оддий иқтисодий механизм сифатида келтирадиган бўлсам, Марказий банкнинг олтин сотиб олаётганда ишлаб чиқарувчига берган пулини иқтисодиётдаги пул эмиссияси деб қараш керак.\nМисол учун, 2018 йилда 70 тонна, 2019 йилда 110 тонна олтин экспорт қилдик. 110 тонна олтин тахминан 5 миллиард доллар бўлади. Лекин, бизнинг бир йиллик валюта бозоридаги интервенцияларимиз ҳажми 3,8 миллиард доллар. Бу жорий йил давомида ишлаб чиқарилган олтин ҳажмидан камроқдир. Биз ўтган йили 36,6 триллион сўмлик олтин сотиб олдик. Шу орқали иқтисодиётга шунча пулни эмиссия қилдик. Бу иқтисодиётга қўшимча миқдорда пул кирди дегани.\nНега кўпроқ олтин сотдик? Негаки, биз ташқи бозордаги ҳолатдан ҳам келиб чиқамиз. Яъни нарх қулайроқ шаклланаётган бўлса, маълум маънода олтинни кўпроқ сотишимиз мумкин. Нарх ноқулай шаклланаётган бўлса кутиб турамиз. Бунда Марказий банк таҳлилчиларининг прогнозлари бизга қўл келади. Олтинни сотишдан келиб тушган пул валюта бозорида сотилишини англатмайди. Яъни бизнинг олтин сотиш операцияларимиз олтин-валюта захираларини самарали бошқариш вазифаларидан келиб чиқиб амалга оширилади.\nЯна бир гап. Валюта ислоҳотларининг дастлабки босқичларида ички валюта бозорининг ривожланиши ва унинг иштирокчилари янги шароитларга тўлиқ мослашмаганлиги ҳолатида ҳам биз нейтраллик тамойилига амал қилдик. Бу нима. Яъни эркин шаклланадиган алмашув шароитида Марказий банк халқаро захира валюталарини йиғмайди ҳам, ишлатмайди ҳам.\nАгар валюта интервенциясини амалга оширадиган бўлсак, одатда бу алмашув курсини қадрсизлантириш ёки қадрини ушлаб туриш орқали амалга оширилади. Бунда валюта захиралари камайиб ёки кўпайиши юзага келиши мумкин. Олтин захиралари ўзгармаслиги, бу ҳақиқатдан ҳам эркин шаклланган алмашув курси талабларига жавоб беради. 2019 йилда олтин-валюта захираларимиз 28,6 миллиард долларни ташкил этди. Яъни ўтган йили олтин-валюта захираларимиз 2 млрд. доллардан зиёдроққа ошди. Тўғри бу асосан нарх орқали юз берган бўлса-да, лекин халқаро захираларимиз камаймади. Биз йил давомида алмашув курсини қўллаб-қувватлаш учун мавжуд захираларимизни ишлатмадик.\nСайёра ШОЕВА, Фарҳод АБДУРАСУЛОВ, ЎзА


Таълим соҳасига Ўзбекистонга 100 миллион доллар берилади\n10 Iyun 16:50 / Published in Жамият\nSTEM таълими: Ўзбекистон ривожланиш учун 100 миллион доллар олади\nОсиё тараққиёт банки (ОТБ) мамлакатнинг STEM таълим тизимини ривожлантириш учун Ўзбекистонга 100 миллион доллар ажратишини маълум қилди.\nМаълумот учун! STEM (Science, Technology, Engineering, Mathematics) таълими — бу табиий фанлар ва муҳандислик фанларини ягона тизимга бирлаштирган модел.\nБу интеграл усулга асосланган: биология, физика, кимё ва математика алоҳида эмас, балки ҳақиқий технологик муаммоларни ҳал қилиш учун бир-бири билан боғлиқ ҳолда ўқитилади. Ушбу ёндашув бизни муаммоларни илм-фан ёки технологиянинг бир соҳаси доирасида эмас, балки бир бутун сифатида кўриб чиқишга ўргатади.\nМаълум қилинишича, Халқ таълими вазирлиги ва Осиё тараққиёт банки ўртасида 100 миллион долларлик лойиҳани амалга ошириш тўғрисида меморандум имзоланган.\nЛойиҳа 7-11 синфлар учун мактабларда STEM таълимини ривожлантиришга қаратилган. STEM фанлари бўйича ўқув дастурлари ва дарсликларнинг амалдаги стандартларини сақлаб қолиш ва такомиллаштириш, ўқитувчиларни тайёрлаш ва қайта тайёрлаш, мактаблар учун зарур жиҳозларни сотиб олиш, мактаб биноларини таъмирлаш ва таълим технологияларини ривожлантириш.\nЛойиҳа 2020-2022 йилларда Ўзбекистондаги мамлакат операцияларининг бизнес-режаси, ҳукуматнинг сўнгги ташаббуслари ва 2030 йилгача Ўзбекистонда халқ таълими тизимини ривожлантириш концепциясига мувофиқ амалга оширилади.\nTagged under: STEM таълим, КРЕДИТ, РИВОЖЛАНИШ\nМосква: миграция марказларида улкан навбатлар мавжуд


Жаҳон кино юлдузларидан бири Жанна Моро вафот этди\n04 август 2020, Тошкент вақти: 19:55\nЖанна Моро 89 ёшида вафот этди.\nПарижда жаҳон кино юлдузларидан бири бўлган Жанна Моро 89 ёшида вафот этди.\nБу борада Associated Press тарқатган хабарда актрисанинг ўлими сабаблари айтилмаган. Франция президенти Эммаануэль Макрон Жанна Маро вафоти муносабати билан унинг яқинларига таъзия ва ҳамдардлик билдирди.\nЖанна Маро 130 фильмда роль ижро этган. У режиссёрлар Франсуа Трюффо, Луи Мал, Микеланджело Антониони ва Луис Бунюэл томонидан суратга олинган фильмалар орқали танилган.\nМоро Венеция ва Берлин кинофестиваллари совринлари билан мукофтланган. Унга жаҳон кино санъатига қўшган улкан ҳиссаси учун Оскар мукофоти берилган эди.


Тошкент шаҳри атрофида ер усти халқа метро линияси қурилиши бошланди - Уч илдиз\nby Тўлқин Эшбек · 29.10.2017\nИккинчи босқич Қўйлиқ бозори билан «Олмазор» бекатини боғлайди. Учинчи босқичда «Олмазор»дан «Беруний» бекатигача бўлган қисм барпо этилади. Кейинги босқичда иншоот «Беруний»дан «Бодомзор» бекатигача қурилади, сўнгги босқичда «Дўстлик» бекатига уланади.\nПрезидент Шавкат Мирзиёев Тошкент шаҳри атрофида ер усти ҳалқа метро линияси қурилиши билан танишди, дебхабар бермоқда ЎзА.\nPrevious story ЎзМУ ректори хорижлик талабалар билан мулоқот ўтказди